Manifesta | barretartia\nmayo 9, 2013 · de barretartia\t· en Argazkiak, Ikusteko, Irakurtzeko.\t·\nEuskal Harria ez da edonolako herria. Urte askotan harri-jasotzaile herria izan da. Gizon indartsu horiek izan dira gure ikur eta ispilu atzerrian, eurei esker ezagutu gaituzte mundu zabalean.\nGaur egun beste bozeramale batzuk ere badauzkagu: sukaldariak. Sukaldean ernetako artista horiek poeten antzeko hizkera ikasi dute eta hor dabiltza hara eta hona pasaportea besapean hartuta. Hori gutxi ez, eta gau eta egun aritzen dira telebistan euren filosofiaren sakontasuna lau haizetara zabaltzen, eta plater azalak saltsa koloretsuz margotzen. Metro erdiko platerak zerbaitekin bete behar…\nBeste ordezkari batzuk ez aipatzea bekatu larria izango litzateke: bertsolariak. Arlo askotan trebetasun aparta erakusten dutenez, bake-konferentzietara eta krisialditik irteteko mahai-inguruetara gonbidatu beharko genituzke (edo afarietara beharbada, deialdia ilunkeran egitea jarioaren mesederako izango da eta).\nHerri honi bakoitzak nahi duen izena ematen dio: Euskal Herria, Euskal Hiria, País Vasco, Euskadi, Euzkadi, Vacongadas, Vasconia, Obaba.\nZoritxarrez, herrialde edo lurralde honek muga labanak dauzka, hauskorrak, mugikorrak. Alde handia dago agintean politikari bat egotetik beste bat egotera. Pentsa, eguraldia iragartzeko mapa bera ere aldatu egiten dute hauteskundeen ondoren.\nEuskaldunok arrasto sakona utzi dugu munduan: Madrileko komunikabideetako esatariek “kale borroka”, “zulo”, “burukide” eta antzeko hitzak ikasi zituzten aspaldi; Vargas Llosak “garua” hitza idatzi zuen liburu batean. Antzeko aipamen asko egin daitezke, baina zerrenda luze bat osatu beharrean, nahiago dut hariari zuzenean lotu.\nAntzezlekua aurkeztu ondoren, antzezlanari buruz hitz egingo dizuet.\nIbarretxek bere planaren berri eman zigunean, denok poztu ginen. Galtzontzilo eta kulero berriak jantzi genituen, egoera pozgarriren bat etorriko zelakoan. Baina Iturgaitzek esku-soinua hartu zuenean, akabo gure itxaropen guztiak! Haren musikarekin ezin da bikoterik gozotu eta limurtu. Desafinatzen hasteaz batera, euri-jasa izugarria hasi zen eta oraindik ez du atertu.\nGure mugetatik kanpo ere karteristak jarri dira agintean. Espainiako Gobernuko presidenteak gerriko bana eman digu herritarroi. Bakoitzak erabakitzeko gero gerrikoarekin zer egin: bikotea jipoitu, norberen gerria estutu edo eztarrian lotu. Ez da barregarria.\nKrisi-garaian bizi gara. Informatiboetan dena da gabezia: lanik ez, errekorteak… Eta hala eta guztiz, banketxeei jaten ematen ari gara. Langabe eta samindu asko eta asko dago, eta batek daki zenbat jende bizi den etsituta, burua aurrera atera ezinik eta burua jasotzeko kemenik gabe.\nEskuineko espaloitik ibiltzea gogoko dutenek gogaitu egin gintuzten, sozialismoak eta komunismoak porrot egin zutela esanez. Gaur egun horietako inork ez du esaten, ordea, gure sistema ustelduta dagoenik eta hondoa jo duenik.\nArazoak arazo, jaiegunak datozenean jendeari berriro etortzen zaio dantzarako gogoa, eta mozorroak jartzen ditu.\nHerritarrek kalean egiten dituzte aldarrikapenak eta salaketak, jai giroan haserrea erakutsiz. Antzoki ireki horretan azaleratzen dituzte kezka sozialak, amets eta amesgaizto nazionalak, eta erlijio kontuak besteak beste.\nMozorro batzuk urtero-urtero ikusten ditugu: sotanak, militarren uniformeak eta abar.\nBeste janzkera eta adarjotze batzuk egoera berriek bultzatutakoak izaten dira. Herritar zolienak eta zorrienak beti egoten dira erne, nor zirikatuko. Behin Benedikto XVI.ak trikornioa ipini zuen San Petri plazan. Aurrerantzean “Aitasantua Benemerito XVI.a” (El Mundo) izango zela gogoratu ziguten Goenkalen.\nBarrenkalen, berriz, beste ikuskizun bat eskaini ziguten. Hara: Espainiako Gobernuak diru-laguntzak eman zituen umeak ugaritzeko helburuarekin. Hori zela eta, “El Jueves” aldizkarikoek printzea eta printzesa espeziea ugaltzeko ahaleginetan marraztu zituzten portadan. Xelebrekeria hura ez zitzaien barregarria iruditu antza agintariei, Audientzia Nazionalak aldizkari guztiak desagerrarazi zituelako. Liskar hura oinarri hartuta, oinordekoek etengabeko txortaldia egin zuten Barrenkalen. Eta inauterietan nahiz jaietan horrelako hainbat kontu.\nBurua etxeko leihotik ateratzea eta jendearen mozorroei erreparatzea biziki gomendatzen dizuet, gizartean zer gertatzen den jakiteko. Elvis ile gangarraz harro aurkituko duzue, eta Marilyn gizonak aztoratu nahian. Hori egia da. Baina konpromiso handiagoa erakusten duten mozorroak ere ikusiko dituzue. Norbaiti eztena sartzeko, lotsarazteko, ideiak adierazteko, kaleaz jabetzeko eta iragana ez ahazteko ere bai batzuetan. Horrelako pertsonaia ugari ikusten dugunean, barruak hankaz gora jartzen dizkiguten horietakoak, gizartearen hesteak ustelduta dauden seinale.\nIkusi MANIFESTA argazki-dokumental osoa.\nTestua eta argazkiak: Jesus Mari arruabarrena\n← Ohion jaio eta hil inoiz\nAstekotxiolaria: @olga_alegi →


TANTA txartelen salmenta | Zubimusu ikastola\nDakizun moduan, martxan dago aurten ere TANTA ekimena, Euskal Herriko ikastolen proiektuaren alde ekarpena egiteko egitasmoa. Elkartasun adierazpena da TANTA, ikastolei beren proiektuak aurrera ateratzen laguntzeko sortutakoa, eta orain arte ikastolen jaien bueltan egin diren zozketa handiak ordezkatzen dituena.\nIaz lehen lerroan eta gure ardurapean bizi izan genuen TANTA proiektuaren kudeaketa. Kilometroak jaiaren antolatzaile izanik, Zubimusu Ikastolaren ardura izan zen TANTAren kudeaketa Gipuzkoan zehar. Aurten ardura hori gabe arituko gara TANTA bultzatzen, baina inplikazio eta elkartasun berdinarekin.\nIaz Gipuzkoako Ikastolek Zubimusuri erakutsi zioten elkartasuna itzultzea egokitzen zaigu aurten, TANTA salduz. Hori dela-eta, aurten ere zure ahalegina eskatu nahi dizugu, familia bakoitzari egokitutako TANTA txartelak saltzeko. Iaz jaso genuen laguntza eta elkartasun guztia itzultzeko unea da.\nBeasaingo Andramendi, Lazkaoko San Benito eta Ordiziako Jakintza ikastolek elkarlanean antolatuko dute aurtengo Kilometroak, “Batera, bagara, bat gara” lelopean. Iaz haien babesa izan genuen, eta aurten haiek behar dute gure babesa.\nHori dela-eta, Zubimusuko familia eta langile bakoitzak TANTA-ren 5 txartel jasoko dituzue, bakoitza 5€-an saltzeko.\nApirilaren 30ean, ostirala, tutorearen bidez familia bakoitzeko haur txikienari emango zaizkio TANTA txartelak. Ostiralean, beraz, adi egoteko deia egiten diegu familiei.\nEkainaren 25era arteko epea izango duzue saltzeko, egun horretan egingo baita zozketa\nFamiliek TANTA txartelak itzultzeko aukera izango duzue. Idazkaritzara eraman beharko dira, beranduenez ekainaren 10ean. Egun horretatik aurrera ez da txartelik jasoko.\nTxartel irabazlearen jabeak 60.000 euroko saria jasoko du\nElkartasuna, auzolana eta elkarlana\nKilometroak jaiaren diru-iturri nagusietako bat da TANTA, ikastolentzako benetako hauspoa eta indarra. Txartelen salmentak eskatzen duen esfortzuaren jakitun gara, egungo egoerak hare eta gehiago zailtzen duena. Baina, TANTA egitasmoarekin bildutako dirua ikastoletara bideratuko da, horregatik da garrantzitsua ahalik eta TANTA gehien saltzea. Egoera zail honetan, eskaera berezia egiten dizuegu berriz ere, elkartasun egitasmo honekin bat egin eta TANTA proiektuko ahalik eta txartel gehien saltzeko.\nEta ez ekonomikoki bakarrik. Sozialki ere garrantzitsua da ikastolontzat TANTA sustatzea, ikastolon balore eta oinarri diren elkartasuna, auzolana eta elkarlana sustatzen dituelako.\nEgitasmoari buruzko informazio gehiago duzu hemen: https://ikastola.eus/berriak/39972. Nahi izanez gero, Kilometroak jaiaren webgunea ere bisita dezakezu: www.kilometroak.eus. Txartel salmentari buruzko informazio gehiago nahi baduzu, berriz, ikastolako idazkaritzara deitu dezakezu: 943 69 23 21.


"Proiektua egiaztatu ondoren, gauzatzea gustatuko litzaiguke" - Bizkaiko Hitza\n“Proiektua egiaztatu ondoren, gauzatzea gustatuko litzaiguke”\n2018, apirilak 20 Bizkaia, Elkarrizketa 224\nArrain kontserben isuriek itsas ekosisteman duten eragina murrizteko sortu da Life Vertalim proiektua. Monica Gutierrez koordinatzaile teknikoa da.\nZertan datza Life Vertalim proiektua?\nLife Vertalim esaten zaion proiektua eremu berean dauden elikadura enpresa txikietako isurketek sortzen duten kutsadura arazoa konpontzean datza. Hau da, enpresa txikien isurketak hiri saneamendurako sistemaren barruan sartzea, eta itsas ekosisteman dituzten eraginak murriztea. Proiektuak balio duela frogatzeko lanetan ari gara.\nZergatik sortu zen Life Vertalim proiektua?\nIkusi genuen ezinezkoa zela enpresa handiek dituzten araztegi osoak inguruko enpresa txikietan ezartzea, kostua oso handia izango litzatekeelako. Beraz, ordezko aukera bat pentsatu genuen Aztin, kontserben sektorean egingarria zena. Hau da, erabaki genuen isurketak hiriko saneamendu sarean ezartzea. Baina bagenekienez ezinezkoa zela enpresetan araztegi osoa ezartzea, erabaki genuen enpresa bakoitzean isurketen tratamendu errazagoa bideratzen zuen araztegi txikiago bat ezartzea, konektore nagusira eramateko ur egokia sortuko zuena. Eta horretan gabiltza orain.\nUra kudeatzen duten entitateentzako eta elikadura sektoreko enpresa txiki eta ertainentzako kudeaketa tresna erabilgarria garatzea da helburua. Guk sortutako kudeaketa tresnak esandakoa egin dezakeela frogatu behar da; erakutsi behar dugu proposatutako irtenbidea integratutako aukera bat dela, eta teknika, lege eta ingurumen baldintzak errespetatzen dituela. Gainera, egiaztatu behar dugu kontserben industriak eragiten dituen kutsadurak murriztu ahal ditugula, eta horrek ez duela ingurumenean ondoriorik eragiten.\nProiektua bigarren fasean dago. Zenbat denboran egitea espero duzue?\n2016ko uztailean hasi zen proiektua, eta 2019ko abenduan bukatuko da. Lea-Artibai eskualdean egiten ari den frogatze fasea abenduan bukatuko da, baina, baliozkoa dela frogatu ondoren, proiektuak bertan jarraituko du; izan ere, arrain kontserben isurketek itsas ekosisteman duten eraginarekin zerikusia duten alde guztiak batzea lortu dugu. Azpimarratuko nuke elkarlana dela proiektuaren arlo garrantzitsuenetarikoa.\nZer da orain arte Aztitik egin duzuena?\nIgaro den urte eta erdian kontserba fabrikekin lan egiteaz arduratu gara, eta haien produkzioa eraginkorragoa bihurtzeko teknikak eman dizkiegu. Enpresa gehienek beren produktua asko babesten dutenez, ez dugu produktua bera moldatu nahi izan. Baina enpresek sortzen dituzten isurketak eta azpiproduktuak errentagarriagoak eta jasangarriagoak izateko aholkuak eman dizkiegu lehenengo fasean. Bestalde, Berriatuko enpresekin lan egiten ari gara, eta, bigarren fasean, haien isurketa propioak Ondarroako ur hondakinen hiri saneamenduko sarean integratzeko prozesua gauzatu dute. Araztegi txikiak jarri dituzte beren instalazioetan. Hala, enpresen isurketak Ondarroako ur hondakinen araztegira egokitzen dira.\nZergatik instalatu behar izan ditu enpresa bakoitzak araztegi indibidualak ?\nBerriatuko enpresen isurketak bere horretan kutsatzaileak izan ez arren, gatz eta koipe askokoak dira. Gazitasun horrek araztegiko makinen funtzionamendu eskasa sor dezake, eta koipeak arazo bera sortzen du, baina fabrikako konektore guztietan eragiten du horrek. Enpresetan instalatutako araztegi txikiek koipea kanporatzen dute, eta gazitasuna murriztu.\nZer momentutan dago orain Life Vertalim proiektua?\nUr partzuergoa sentsore berezi batzuk jartzen aritu da kontserba enpresa eta bestelako konektoreetan. Sentsore horiei esker, posible da jakitea zenbatekoa den isurketen gazitasuna eta ur kantitatea. Bitartean, simulazio plataforma bat sortu dugu, isurketak urrunetik kontrolatzen dituena. Plataforma horien bitartez, isurketak noiz eta nola bidali behar diren jakingo dute enpresek, eta araztegiak bakoitzaren energia neurtzea ahalbidetuko du. Horrela, urte bukaeran, gomendio eraginkorrak emateko prest egongo gara, arazoak daudenean nola jokatu behar den azaltzeko.\nEgiaztatze prozesua bukatu ostean, zein da Life Vertalim proiektuaren etorkizuna?\nIpiniko ditugun sentsore guztiak enpresetan eta araztegian geratuko dira, baita araztegi indibidualak ere. Proiektua egiaztatu ondoren, gauzatzea gustatuko litzaiguke. Proiektu hau beste eremu batzuetan ere erabilgarria dela ikusarazi nahi dugu; Mutrikun eta Bermeon, besteak beste. Europan ere, proiektua Siziliara (Italia) eramatea gustatuko litzaiguke. Busturialdeko Ur Partzuergoarekin kontaktuan gaude, baita Bermeoko Serrat enpresarekin ere. Markina-Xemeingo enpresek ere interesa agertu dute, baita Gipuzkoako Ur Partzuergoak ere.


Erekzioaren disfuntzioa tratatzeko medikamentuak – Kaixomaitia.eus | Bloga |Saltsa badago!\nKaixomaitia.eus · Erekzio Disfuntzioa Tratatzeko Medikamentuak\nTratamendua Alprostadil supositorio txiki bat uretraren barruan sartzean datza; aurrez kargatutako aplikagailu batera jotzen da, barruan bost zentimetro ingurura jartzeko. Erekzioa 10 minutura izaten da, gutxi gorabehera, eta 30-60 minutu irauten du. Bigarren mailako ondorio gisa, pazienteak mina senti dezake eremu genital osoan, odoljario arinak izan ditzake uretran edo zuntz-ehunen barne-eraketa.\nAlprostadil injekzio peniarrak (Caverject)\nGizon askok nahiago dute Alprostadilen autoinjekzioa zakilaren oinarrian edo albo batean, erekzio indartsuagoak lortzen dituztelako odol-irrigazioa areagotuz. Orratza oso fina da, mingarria izan ez dadin. Prostaglandina bezalako medikamentuek odol-hodiak zabaldu eta erekzioa eragiten dute 5-20 minututan, ordubete irauten duena.\nHala ere, sendagai horiek albo-ondorioak sortzen dituzte, hala nola erekzio iraunkorrak (priapismoa), orbainak edo azalaren gogortzea injekzioak ematen diren eremuan. Gainera, tratamendu garestia da. Beraz, batzuetan beste terapia batzuekin konbinatuz ezartzen da, ekonomizatzeko. Papaverinaren, alprostadilaren eta fentolaminaren kasua da. Askotan, konbinazio horiei bimix edo trimix deritze, erabiltzen diren sendagaien kopuruaren arabera.\nDisfuntzioaren arrazoia testosterona maila baxua denean, beste terapia batzuekin konbinatutako hormona honen ordezkapenarekin itzul daiteke. Baina, hori bai, batzuetan gibeleko lesioa edo eraginkorra ez izatea eman daiteke.\nZakileko ponpa eta inplanteak\nPaziente batzuetan medikamentuak ez dira egokiak, eta beste aukera batzuk gomendatzen dira. Ikus ditzagun.\nHutseko erekzio-gailua da, eskuzko ponpa duen edo zakilaren gainean pilatzen den hodi hutsa. Ponpak hodi barruko airea kanporantz xurgatzen du; horrela, odola organora iristea lortzen da. Odola atxikitzeko eta zakila tinko mantentzeko, zutitu ondoren, tentsio-eraztun bat jartzen da zakila oinarritik inguratuz. Bigarren mailako ondorio gisa, zakilean ubelduak sortzea eta tenperatura jaistea nabarmentzen dira. Eiakulazioa bandak mugatzen du.\nHainbat ponpa mota daude. Medikuak kasu bakoitzerako eredu espezifiko bat gomendatu edo errezetatu dezake, paziente bakoitzaren behar zehatzetara egokitu dadin.\nEbakuntza kirurgiko baten bidez, mekanismoak jartzen dira gorputz-adarraren alde banatan, erekzioaren denbora kontrolatuko duten barra puzgarri edo malguekin, zakila tente eta malgu mantenduz. Oro har, aukera hori aurrekoak baztertu ondoren bakarrik hartzen da kontuan, konplikazioak eta infekzioak izateko arriskua baitago. Hala ere, inplanteak irtenbide bat izan daitezke beste terapia moderatuago batzuekin porrot egin dutenentzat.\nAzken batean, komeni da oso kontuan hartzea erekzio-disfuntziorako tratamendu farmakologikoei buruzko ikerketan egin diren aurrerapenak, asko izan baitira azken aldian. Hori dela eta, berritasun eta garapen berrienak mediku batekin kontsultatzea gomendatzen dugu.\ndisfuntzioa erekzioaren disfuntzioa Kaixomaitia kaixomaitia blog sexu disfuntzioa


Campiongo ikasleak gara gu: zientzia | Gure mundua Unibertsoan\nzientzia | Gure mundua Unibertsoan\nIrudia hemendik hartua.\nEguzkia da gure eguzki-sistemaren izarra, eta Esne Bidea edo Santiago Bidea izeneko galaxian dago. Esne Bidea galaxiak, gure galaxiak, 200.000 edo 300.000 milioi izar ditu; gehienak Eguzkia baino handiagoak dira.\nEsne Bideak kiribil itxura du, eta Eguzkiak zentroaren inguruan bira osoa emateko 240 milioi urte behar ditu. Espazio ontzi batek Lurretik abiatuta, galaxiatik kanpo ateratzeko 700 urte eman beharko lituzke argiaren abiaduran (300.000 Km/s).\nGure galaxiak eta beste milaka batzuek Laniakea superkumuloa osatzen dute. Horixe da espazioko gure auzoa, 100.000 galaxiarekin eta ehun mila bilioi izarrekin partekatzen duguna.\nZenbat superkumulo dago espazioan? Astronomoek 6 milio inguru begipean dituzte egungo teknologiari esker.\nAstronomoek Unibertsoko tarteak neurtzeko, neurri berezi bat erabiltzen dute: argi-urtea, hau da, argiak urte batean egiten duen distantzia (9,460,800,000,000 km).\nOso urruti dagoen izar batetik argia ateratzen denean, urte asko behar izaten ditu Lurrera iristeko. Horregatik guk ikusten ditugun izar askoren argia duela milioka urte atera zen sorburutik, ez da oraingoa.\nAdibidez, Proxima Centauri, guregandik hurbilen dagoen izarra, 4,2 argi-urtera dago, beste modu batean esateko, bere argiak 4,2 urte ematen ditu lurrera iristeko. Guk orain ikusten duguna ez da gaurko irudia, baizik eta duela 4,2 urte izarrak zuena.\nZeruan Unibertsoaren igarotzea ikus dezakegu, ikusten ditugun izarrak zenbat eta urrutiago egon, orduan eta zaharragoak izanen dira beren irudiak.\nAstronomoek teleskopioz eta behatoki berezietatik zerua miatzen dute; bertako zeru-gorputz guztien multzoak eta berauek inguratzen dituzten espazioak ikertzen dituzte Unibertsoaren iraganaren bila. Espazioak bere historia osoa erakusten digu, sortu zenetik, leherketa izugarri baten ondorioz (Big Bang izenekoa), oraino.\nOrain dela gutxi, astronomo talde batek VLA irrati-teleskopioz gamma-izpi iturri handi bat detektatu zuen; urrutiko izar baten leherketatik zetorren. Geroxeago, NASAren Swift sateliteak ere detektatu zuen leherketa hori. Horixe da astronomoek aurkitu duten izar zaharrenaren arrastoa, Big Bangetik hurbilen dagoena, alegia, 630 milioi urte geroago gertatu baitzen. Oraindik 9.000 milioi urte falta ziren gure Eguzki sistema jaiotzeko!\nBehaketa honi esker astronomoek Unibertsoaren lehenengo momentuak azter ditzakete, lehenengo galaxiak sortu ziren garaia, Big Bangetik milio urte gutxi geroago.\nTestuaren egilea: Josu Abajo, fisikaria.\nSarrera honek Kultura Zientifikoa 3. Jaialdian parte hartzen du.\nEgilea: Arturo Campion IKA ordua: 11:38\nEtiketak: kultura zientifikoa


Aste honetan, oraindik ezezagunak diren arrazoiengatik Fresneseko espetxean (Ordiziatik 846 km-ra) den Ekain Mendizabalen kide bat, zigor zeldan sartu dute, "MITARD" delakoan, eta hor dago oraindik.\nOtsailak 20, igandea. Goizeko 7ak dira. Ordiziako kirol-gune inguruan herria sumatzen da. 300dik gora lagun autobusera igotzen; alai eta argi. Helmuga: Valladolid. Ezein egitasmori babesa emateko manifestaldia izan liteke, baina gehiago da.\nArrazoia du Alkateak esaten duenean Udalak hainbat gauza egin dituela. Ez dugu ezetz esango. Frankok egin ere, egin zituen makina bat urtegi. Itoiz egin ere, egin zuten. Etxeak egin eta egin jardun dute; orain krisia eragin dute. Errepideak egin ziren, trenbideak kenduz; orain AHTa egin nahi dute, eta errepide gehiago. Hemen kontua ez da egitea, baizik eta zer egiten den, zertarako, noiz zer egin behar den jakitea, nola eta norekin erabakitzen den zer egin…\nEzker abertzaleak eta oro har Euskal Herriak ezin du espainiar epaileen ebazpenen zain egon bere etorkizuna eraikitzeko. Horregatik, ezker abertzaleak bere erabakiak hartuak ditu, eta aukeratutako bidean bere lana egiten ari da. Jakin badakigu, bide horretan hainbatek sasi arantzatsu eta laino beltz jarri nahiko dituztela. Baina asmatuko dugu, bai, sasi horiek garbitzen eta laino horiek uxatzen. Bide horren nondik norakoak azaltzeko, ezker abertzaleak batzarra egingo du hilaren 19an, larunbata, goizeko 10:30ean Barrena Kultura-etxean.\nLarunbatean, martxoak 19, korrikaren aldeko eguna gaztetxeak antolatuta\nOrdiziako gaztetxea-k idatzia\t2011-03-16\nBeti esan izan dugu Gazte asanblada itxia ez dela, laguntza eskatu ez gero, ahal den neurrian laguntza emango dugula eta hona hemen adibide bat. Laster Korrikaren 17. edizioa hasiko da Euskal Herrian zehar pausuak ematen eta honi gure bultzadatxoa emateko, Korrika kulturalaren barruan, zapatu honetan Mus txapelketa eta kontzertuak antolatu ditugu.\nErraustegiaren kontra eta moratoriaren alde, egin dantza martxoaren 20an\nBertsoa eta sagardoa, bikote paregabea Ordiziako plazan\nEz bota zakarrontzira, irakurri eta ondorioak atera\nMartxan da Korrika kulturala Ordizian\n78. orria, guztira 94 orri daude


Gazteria | EHBildu Idiazabal\nGazteon beharrei erantzungo dien Udal berria\tMai\nGazteria gara Idiazabalgo etorkizuna, baina baita oraina ere.\nGazteriak egun bizi duen egoeraren aurrean, arlo ezberdinak jorratzen dituen gazte politika integrala garatzea ezinbestekoa da. Langabezia, etxebizitza lortzeko arazoak, kontsumismoan oinarritutako aisialdia… horiek eta beste asko atalez atal landu ditugun proposamenetan izan dute isla zuzena.\nEdonola ere, eta horietaz gain, honakoak ere azpimarratu nahi ditugu:\nGazteria batzordea berriro aktibatu.\nGazteek erabakitzeko eta antolatzeko guneak bultzatu.\nGazte elkarteak indartu eta bitartekoak eman.\nEtxebizitza politikan, gazteen arazo eta interesak kontuan izan.\nGazteria udal jardueraren partaide izan dadin, demokrazia parte hartzailearen bideari ekin.


MIRIAM ETA IURA\nKaixo! Hemen Iura eta Mirian gaituzue. Biok 3. zikloko ikasleak gara. Gure 1. web-orria egiten ari gara. Bertan gauza asko egiten saiatuko gara zuek ikusteko. Gaur Dar-Darreko antzezleak etorri dira eskolara eta oso antzerki polit bat ekarri digute giza eskubideei buruz.\nKaixo! Nire izena Miriam da. 5. mailan nago eta More taldekoa naiz. Ekainaren 27an jaio nintzen 2006 urtean. 2 ahizpa ditut Noemi eta Deiane izenekoak eta Adrian deitzen den anaia bat. lagunekin gelditzea asko gustatzen zait. Nire lagun hoberenak Ixone, Karen, Ekiñe, Tabita, Adriana eta Irantzu dira. Nire animalia gustukoenak txakurrak dira. Nire kirol gustukoena futbola da. Nire kolore gustukoenak berdea eta urdina dira. Nire janaririk gustukoena pizza da.\nKaixo!!!!!!!!! Ni Iura naiz eta 11 urte ditut. 6. mailan nago eta Urdin taldekoa naiz. 17 urteko anaia bat dut Gorka izenekoa. Lagun asko ditut eta nire lagunik hoberena Jon T. da. Nire kirolik gustukoena saskibaloia da. Nire janari gustukoena tortilla da. Gogoko dudan bideo-jokoak Clash Royale eta Geometry Dash dira. Nire animalia gustukoena katua da. Nire musika tipo gustukoena Rap musika da.


Santiomendi eta San Roke, festarik festa joateko, aitzakia hoberik ez ote!\nAurten, zaldi dema izango da Santiomendiko Jaietan, datorren asteartean.\nAmabirjin egunarekin ospatuko dituzte auzoko jaiak Santiomendiko bizilagunek; hurrengo egunean, San Roke egunean, ermita izango da festaren ardatz.\nAuzoetako festen garaia da hau, eta aste potentea izango dute aurretik astigartarrek. Santiomendiko jaiak eta San Roke jaiak ospatuko dituzte aurrena, datorren astearte eta asteazkenean, eta horiek hartuko diete aurrea asteburuko Ergobiko festei.\nSantiomendi, tradizioaren erritmora\nTradizioan mugitzen den auzoa da Santiomendi, eta hori ederki islatzen dute urtero, beren auzoko festetan. Goizeko 09:00etan hasiko dute festa dianarekin, eta ondoren, 09:30etan Oilaskoak Biltzera aterako dira.\nGoizak aurrera egin ahala girotuz joango da auzoa. 11:30etan izango da ohiko tortilla txapelketa, eta bertan izango da Begoña, epaimahai lanetan. Sagardo dastatzearekin batera, bertaratzen diren guztiek jan ahal izango dituzte tortila pintxoak, beranduxeago.\nBitartean, zaldiak prestatzen hasiko dira, zaldi demarako; eta 12:00etan hasiko da ikuskizuna.\nAuzotar guztiak bilduko dira, gero, mahaiaren bueltan, auzoko bazkarian, eta herri kirolek girotuko dute bazkalostea, arratsaldeko 18:00etan hasita; toka txapelketa ere izango da, hori bukatuta. Eta eguna borobiltzeko, auzo afaria egingo dute.\nSan Roke eguneko bazkarirako txartelak salgai daude Ikatza tabernan.\nSan Roke ermitan, hurrengo egunean\nBaina auzoko festak ez dira bertan bukatuko; izan ere, hurrengo egunean, ermitan izango da giro aparta. Santiomendiko puntan ospatuko dute, beste behin, San Roke eguna.\nMeza izango da aurrena, goizeko 11:00etan, eta elizkizuneko irteera Astigar dantza taldeko neska-mutilek alaituko dute. Ondoren, 14:00etan, egingo dute herri bazkaria (txartelak salgai daude Ikatza tabernan) eta Alaiki taldearen musikaren erritmora dantzatuko dute arratsaldean, festaren bukaerara arte.


Gero-ren bi parteak\nAccueilNumérosNuméro Spécial 1Gero-ren bi parteak\nOn s'est longtemps demandé si le Gero d'Axular, tel qu'il a été imprimé en 1643, possédait les deux parties annoncées dans le titre mais mises en doute dans l'adresse au lecteur. Inchauspe au XIXe siècle et Lafitte dans la première moitié du XXe siècle les ont décelées mais en bouleversant l'ordre des chapitres. Récemment Patxi Salaberri Muñoa a démontré l'unité et la cohérence du texte sans cependant en distinguer les deux parties.\nSelon l'hypothèse exprimée dans cet article, la première partie va du début au chapitre XLIV où sont exposés quelques péchés capitaux (paresse, colère, luxure...), leurs conséquences néfastes et les moyens d'y remédier ; la seconde partie (XLIV-LX) examine les voies du salut par l'examen de conscience, la confession fréquente et la crainte de l'enfer.\nLehen partea (I-XLIV)\nBigarren partea (XLV-LX)\n1Irakurtzen delarik Gero-ren titulua argi dago bi partetan egina dela : « Guero bi partetan partitua eta berecia... », bainan « irakurtzailleari » deritzan aitzin sola-sean dio Axularrek :\n« Eta hala deliberatu nuen, buru-eragotzcarri begala, liburutto baten, bi partetan partituric, guero, hunen gaiñean eguitera.\nEta nahi nituzqueyen bi parteac elccarrequin, eta batetan athera. Baiña icussiric cein gauça guti edireiten den euscaraz esquiribaturic, gogan behartu naiz eta veldur-tu, eztiren bideac asco segur eta garbi, baden bitartean, cenbait trabu edo behaztopa harri. Eta halatan hartudut gogo, lehenbicico parte hunen, lehenik venturatçeco, eta berri iaquitera beçala aitcinerat igortceco. Hunec cer iragaiten den, cer beguitarte icaiten duen, eta nor nola mintço den, avisu eman diaçadan. Guero avisu haren arauaz, ethorquiçunerat governatceco : Eta bi garren partearen camporat atheratceco, edo barrenean guelditceco eta estaltceco. »\n(Gero, 1643, 16. or.)\n2Idazten zuelarik pasarte hori - noiz ez dakigu - gogoan zaukan Axularrek bi parte izanen zirela, bainan entsegu gisa lehenbizikoa bakarrik agertuko zuela eta ikusirik arrakastarik ukanen zuen ala ez, orduan, menturaz, kanpora aterako zuela edo barrenean geldituko eta estaliko.\n3Azkenean, zer egin duen ez dakigu eta hori izan da zenbaiten galdea : agertu den liburuak bi parte dauzka ala bat bakarrik ? Hauxe da ere Patxi Salaberri Muñoa-ren kezka. Berrikitan (1998, 241 -271. or.), « Gero liburuaren koherentziaz eta egituraketaz » idatzi duen artikulu mamitsuan aipatzen ditu bera baino lehen Gero-ren egituraz arduratu direnak, hala nola Julio de Urkijo, Intxauspe kalonjea eta Lafitte kalonjea.\n41864-ean, Intxauspe-k argitaratu zuelarik Gero-ren edizioa, zion aitzin sola-sean :\n« Badirudi Axularen guthun edo paperac emanac içan cirela imprimaçailleari ondozcatu gabe, ordenan eçarri gabe : eta hunec imprimatu dituela albeçala, escuen artean guerthatcen citçaizcan ereduraz, lehena azquen, azquena lehen : etçuelacotz guidariric eta ez chuchencailleric »\n(Intxauspe, 1864, VII-VIII. or.)\n5Zer nahi gisaz Intxauspe-k aurkitzen ditu bi parte eta haren arabera hona nola sailkatzen dituen :\n6Lehen partea : Gerotiarrak.I Alferra (l-2eta3.kap.)II Gaztea (13. kap.)III Zaharra (14. kap.)IV Hiltzera doana (15. kap.)V Arnegarria (19. kap.)VI Haserrekorra eta herratsua (20-30. kap.)\nVII Atsegalea (31-44. kap.)Bigarren partea :\nI Gero ez da geurea (4 eta 5. kap.)\nII Geroago nekezago (6-8. kap.)\nIII Bekatuen neurria (9. kap.)\nIV Jainkoaren atsekabea (53. kap.)\nV Aingeruen atsekabea (54. kap.)\nVI Guztien atsekabea (55. kap.)\nVII Kontzientziaren aladura (45. kap.)\nVIII Obra onen galtzea (16-18. kap.)\nIX Denboraren galtzea (12. kap.)\nX Jainkoaren miserikordia (10 eta 11. kap.)\nXI Jainkoaren justizia (56-60. kap.)\nXII Bertutearen erraztasuna (48-50. kap.)\nXII Bertuteak dakarkeen bakea (46. kap.)Azkentza :\nI Behar dela konfesatu (51 eta 52. kap.)\nII Behar dela on iraun edo pertseberatu (47. kap.)\n(Lapurdum III, 1998, 243-244. or.)\n7Ohar gaitezen Intxauspe-rentzat lehen partea doala lehen kapitulutik 44. kapi-tulura, kenduz hamabi kapitulu bi multzotan : lehena 4.etik 9.era, bigarrena aski nahasia, bilduz 16.-18. kapituluak, gehituz 12. eta 10. eta 11.nak eta45. kapitulutik hasirik bertze guziak sartzen dira, aski nahasirik, bigarren partean eta azkentzan.\n8Lafitte-k, Intxauspe-k bezala pentsatzen du bi parte dauzkala Gero liburuak eta osoki nahasiak direla kapituluak (1956, 341-344. or.) :\n« Liburua irakurtuz aise ageri ditake nor-nahiri, kapitulu guziak ez direla behar luketen lekuan. Nola behar litazken ondozkatu eta elgarri jarrik-arazi, ez da argi ere. Inchauspe zenak bere gisako segida batean ezarri zituen, bainan bertze arrimurik asma ditake.\nGure iduriko lehen parte batean Axular-ek erakusten dauku zertako ez den luza-mendutan ibili behar :Lehenik, geroko uzten duen konbertsionea mentura tcharrean delakotz ; alabainan geroa ez da gure eskuko, geroago eta nekezago da onerat itzultzea ;Bigarrenekorik, bekatuen egoiteak dohakabe uzten gaitu : alabainan bihotza dolu-minez dauka bekatoreak ; bekatuan higatu denbora galdua du ; eternitatea galtzen du ; ez du ezagutzen bertutearen gozorik.Zathi hortan jalgi ditaken chedea : kofesatu behar dela eta ongian iraun.Bigarren zathian chehe-chehea ikertzen ditu lau bekatu nausi : alferkeria, zin egiteko usaia, hasarrea eta lohikeria.Bakotchaz erraiten du nolako ondorioak dituen eta nola ditaiken garait.Itchuren arabara Axular-ek bere lana bururatu balu, bertze jaidura gaichtoak ere jorratuko zituen - behinik behin, gezurra eta ohointza - eta naski bertuteak ere goretsiko. »(Gure Herria, 1956, 342-343. or.)\n9Egiazko iraultzan sartzen da Lafitte.\n10Alabainan, bigarren partean ezartzen ditu bekatu nausiak : alferkeria (1-3. kap.), zin egiteko usaia (19. kap.), hasarrea (20-30. kap.) eta lohikeria (31-44. kap.), bertze kapitulu guziak lehen partea osatzen dutela.\n11Iritzi berekoak dira Intxauspe eta Lafitte, lehenak aipatzen duelarik « cerbait nahasteca » eta bertzeak diolarik « kapitulu guziak ez direla behar luketen lekuan », nahiz biek ezartzen dituzten bekatu larriak parte batean, Intxauspe-k lehen partean, Lafitte-k bigarrenean.\n12Ez da, aldiz, batere iritzi hortakoa Aita Villasante. Harentzat ez dira agertzen bi parteak, bat bakarrik agertzen da. Hona zer dion :\n« De hecho nunca apareció más que la primera parte, no por falta de éxito seguramente, sino porque la muerte del autor siguió de cerca a la aparición de esta primera parte (si ya no es que había muerto antes de que apareciera el libro). Por eso vemos que cuando años más tarde, en fecha que no podemos precisar, se publicó la segunda edición de la obra, se quitó del título la mención de las dos partes. »\n(Historia de la literatura vasca, 76. or.)\n13Patxi Altuna Aita Villasanteren ildotik doa, Axular-i buruz idatzi duen artiku-lu batean :\n« Nuestra opinión personal es que no abundan en modo alguno en la obra los pensamientos propios de la segunda etapa, los de la perfección, cuando resulta que casi al final de la misma en los capítulos 53-55 se nos insta todavía a no aplazar y demorar la conversión, porque con ello se está cometiendo una injusticia contra Dios, contra los ángeles y contra todos los seres del universo, en clara disonancia con lo anunciado en el subtitulo de la obra como contenido de la segunda parte : aplicar uno a su deber « dejados los aplazamientos » sin acabar nunca de dejarlos. Lo que tenemos es, pues, sólo la primera parte, pero en un estado de claro y lamentable desorden por lo que a la secuencia de los capítulos se refiere. »\n(Los escritores. Hitos de la literatura clásica euskérica, 1996, 199. or.)\n14Horretan ginauden Patxi Salaberri Muñoa jin baino lehen ; bere tesian - orain-dik ez argitaratua - eta aipatu dudan Lapurdum III- ko artikuluan azaltzen digu bere ikus-moldea.\n15Labur bilduz, Patxi Salaberri Muñoa-ren iritzia da Gero-k, den bezala, badue-la bere koherentzia eta logika tematikoa. Linealtasuna aurkitzen du lehen kapitu-lutik azkeneraino.\n16Beraz, Intxauspe eta Lafitte-ren teorien kontra doa. Gero-k badu bere batasu-na eta hona nola ikusten duen barneko egitura.\nI-XV. kap. : Konbertsioaren atzeratzea, denbora galtzea faktorearekin loturik agertuko da.\nXV-XVIII. kap. : Konbertsio prozesurako lehen urratsak : borondatezko obrak eta obli-gazioak.\nXIX-XIV kap. : Bekatu buruzagi zenbaiten kalteak eta haien aurkako erremedioak (kolera, haragia eta abar) tratatzen dira.\nXLV-XLVII. kap. : Konbertsioaren atzeratzea kontzientzia faktorearekin loturik : kont-zientzia gaixtoa vs ona > pertseberatzeko beharra.\nXLVIII-L. kap. : Parabisura joatea errazago da infernuratzea baino.\nLI-LV. kap. : Penitentzia (eta haren praxia : konfesioa) ezinbestekoa da ; bestela, atze-ratzearekin bidegabe egiten zaie guztiei : Jainkoari, aingeruei eta kreatura guztiei.\nLVI-LX. kap. : Azkenkien kontsiderazioa, konbertsiorako bidea : infernuaz.\n(Lapurdum III, 1998, 257. or.)\n17Multzo horiek banaturik, azpi multzo batzu ere aztertzen ditu Patxi Salaberri Muñoa-k, eta segidan sakonduz egiten duen azterketan estudiatzen ditu gai-lokai-luak eta halaber kapituluen barne-egiturak (sermoi-egitura, hasierak eta amaie-rak). Koherentzia eta linealtasuna ongi erakutsirik Axular-en obran ez du halere ikusten non dauden delako bi parte horiek, diolarik :\n« Airean geratzen da, dena dela, obra biparteetan eman nahi izanaren arazoa. Izan ere, bestelako elementurik (lekukotasun historikoak, testuak, etab.) ez den bitartean, badirudi nekez aurki daitekeela liburuan bertan argitzaile izan litekeen aztarnarik. »\n(Lapurdum III, 1998, 268. or.)\n18Derradan berehala ez naizela batere ados Intxauspe eta Lafitte-ren iritziekin aipatzen dutelarik « nahasteca » edo « kapituluak beren lekuan ez izaitea » eta, aldiz, ni ere Patxi Salaberri Muñoarekin nagoela hatzemaiteko Gero liburuan egiazko koherentzia eta logika. Halere ez da dudarik enetzat bi parte aurki daitezkela liburuan bertan eta badirela argitzaile diren aztarnak.\n19Liburuaren titulua irakurtzen delarik argi errana da bi parte badirela eta lehe-naren nola bigarrenaren edukina agertzen da. Hona lehen partearena :\n« Lehenbicicoan emaitenda, aditcera, cenbat caite eguiten duen lucamendutan ibiltceac, eguitecoen gueroco utzteac. »\n20Esaldi horretan azpimarratzen ditut zenbait hitz : caite, luçamendu, gueroco, horiek direlakotz enetzat hitz-gakoak. Kalteak dira ondorioak, ondorio gaixtoak, luzamendutan ibiltzeak dakartzanak. Lehenbiziko parte horretan sartuko dira bekatu larriak, hain zuzen Axular-ek hautatu dituenak, denboraren iragaitearekin lotzen dituenak. Beraz lehenbiziko partea doa lehen kapitulutik 44.a arte.\n21Bekatu nagusiena alferkeria da, denetan lanjerosena. Hortakotz lehen kapituluak, alferkeriatik ihes egiteko lanaren edo « trabaillu »-aren merezimenduak aldar-rikatzen ditu. Erlearen eta xinaurriaren ereduak ongi hautatuak dira eta bukatzen dute kapitulua erakutsiz zer den lanaren beharra alferkerian ez erortzeko.\n22Bigarren kapituluak, aldiz, argi eta garbi salatzen du zer den alferkeria eta hain zuzen lehen aldikotz agertuko da kalte hitza kapituluaren tituluan :\n« Cenbat caite eguiten duen alferqueriac ; eta nola handic sortgen den guerotic guerora ibiltcea. »\n23Pasarte labur batean emaiten du alferkeriaren definizioa. Latinetik hartu etsenplu batetik hauxe dio :\n« Alfertasuna da erguelquerien ama, eta vertutèn ugaz ama. »\n24Itzulpen horren ondotik segitzen du :\n« Eta halatan erguelqueriec, erhoqueriec eta vicio suerte guztiec eguiten dute laster alfertasunera, ceren ama baitute ; baiña verthutèc eta obra onèc, ihes. Ceren nola baitute ugagama, baitaquite, eztuquetela haren ganic, beguitarteric, eta ez ongui ethorriric. »(39. or.)\n25Lerro hauetan Axular-ek baliatzen du ama/ugazama edo amaizunaren aurka-keta hain ezagutua denbora haietan umezurtzen artean, errepikatua ere atsotitzc-tan, hiru segidan emaiten dituela Oihenart-ek egin duen bilduman.\n22. Ama sinets eztezanak, amaizuna.\n23. Amaizuna erradan : no, ez, nahiduna.\n24. Amaizuna, eztizkoa ere, ezta huna.\n26Bainan alferkeriak, bizio guzien amak, nagikeriaren ahizpak, kalte ikaragar-riak dakartza : pobrezia, errumeskeria eta bertze. Kapituluaren tituluan salatzen zuena, kalterik handiena, ondoriorik latzena da gerotik gerora ibiltzea.\n« Baiña caite guztien gaiñeco caltea, alferqueriatic heldu den handiena, ceiñi nar-raicola erran baitut nic, oraiñocoan erran dudan guztia, da lugamendua, guerotic gue-rora ibiltcea. Ceren nagui-alferrac eztu behin ere erraiten egun, Bethi bihar, bethi guero, bethi lugamendu. Alfertasuna da guero guztien ithur-burua, cimendua eta ama ; eguiteco guztiac egunetic biharrera, presentetic ethorquicunera, eta guerotic guerora lucatcen dituena. Eta ama hunen alaba haur, naguitasunetic eta alferqueriatic sortcen den, guero haur, da gure galgarria, gure icurria, eta egun daiñotic gure etsai deabruac gure enganatceco ediren ahal duen bideric eta arteric hoberena, finena eta segurena. » (44-45. or.)\n27Hemendik goiti, hirugarren kapitulutik hasiz, aztertzen du Axular-ek zer den luzamendua, zer den, bereziki, denboraren iragaitea eta zer kalte dakarren. Harturik etsenplutzat San Agustinek dioena bere « Kofesioetan », nola utzi zuen denbora iragaitera eta nola luzaz luzamendutan egonik deliberatu zuen, azkenean, epetan ez gehiago ibiltzea, Axular-ek erakusten du ez dela hori gure erabakia :\n« Baiña guc eztugu hala eguiten, egunetic egunera gabiltea, bethi prometa, bethi gogo har ; eta behin ere ez ethen, behin ere ez delibera, eta ez compli : bethi nahi, bethi nagui, nahicunde hutsetan, desircundetan, denbora guztia gal, eta hala gaudecilla, heriotceac atrapa, atceman eta har. » (53-54. or.)\n28Luzamenduaren ildotik joanez, geroaren segurantzarik ez dela dio Axular-ek. Gauza segura heriotzea eztakigularik ez eguna, eta orena. Ez dela geroko segurantzarik kontutan hartu behar luke bizi denak eta gogoan atxiki sortzen garenean hasten garela hiltzen.\n29Denbora neurtzen ez dakiten jendeek nahiago dute orainean bizi, oraina goza-tu utziz gerorako egiazko urrikia :\n« ... gueure bicitcearè ere iaun, iabe eta nabusi baiquina befala, ordenatcen dugu bicitcearen parte bat, eta parteric hoberena eta gaiena, gaztetasuna, munduarentcat, eta guero gaiñeracoa, gaixtoena, cahartasuna, Iaincoarentgat. » (66. or.)\n30V kapituluarekin bukatuko du Axular-ek lehen azpi multzoa denborari eta bereziki iragaiten den denborari eskainia, bentura hitza erabiliz bere erran-nahi guzietan. Kapituluaren tituluak salatzen du nola dabilan Axular hitz-jokoekin :\n« Nola gueroco venturaren venturan, venturaturic galtcen garen. » (68. or.)\n31Bentura delako horretan sartua da mundua geroko segurantzarik ez duelarik. Ez daki giristinoak nora doan ; mundu honetan benturaturik dago, utziz gerorako egin behar dituenak. Hortakotz, horiek guziak ikusirik, amaitzen du kapitulua Axular-ek aholku bat emanez :\n« Ez caitecilla beraz gu ere guerocoan fida. Ceren gueroco hartan, ventura bat ahal badateque ere, ez ordea segurantçaric ; eta erhoqueria handia da segur beharduen gauçaren venturan ibentcea : biharamuneco esperantçan eta perilean utztea. (77. or.)\n32Bigarren azpi multzoak besarkatzen ditu lau kapitulu, 6.tik 9.ra. Luzamenduak dakartzan kalteak aipatzen dira. Kapituluen tituluek ongi adieraz-ten dute zer diren ondorio gaixtoak :\nVI. Nola den gueroago gaitzago beccatutic ilquitcea.\nVII. Nola guerotic guerora ibiltceaz coberatzen den usantca gaixtoa.\nVIII.Nola usantca gaixtoac gogortcen eta ezansiatcen duen beccatorea.\nIX. Nola guerotic guerora gabiltçala bethaditequeyen beccatuen neurria eta ossa contua.\n33Lau kapituluen arteko lokarria nabari da. Bekatuan sartua dena bekatuan gozatzen da. Ardi errebelatuaren pare gero eta galtzenago eta aztura gaixtoetan sartzenago da. Gaztetan hartu pleguak eta azturak gogortzen dira denborarekin, itsumendua nagusitzen baita eta jendeari gero eta atseginago baitzaio bekatuan egoitea. Bekatuen kontuak bukatzen du azpi multzoa.\n34Jainkoak, denen berri jakinez, hartzen du pazientzia bekatorearekin ; uzten dio askatasuna bainan bada muga bat, kontu bat. Muga hori iraganik, kontua beterik ez da gehiago barkamendurik eta, beraz, Jainkoaren miserikordiaren ardiesteko, behar da neurri bat atxiki.\n35Hain zuzen, hirugarren azpi-multzoaren gai nagusia da Jainkoaren miserikor-dia.\n36Sei kapitulu biltzen ditu Axular-ek gai horren inguruan. (X., XI., XII., XIII., XIV, XV.)\n37Jainkoaren miserikordian behar da fidatu. Ez da giristinorik Jainkoaren baitan fida ez denik. Lekuko dira mirakuluak : Jonas, Israelgo semeak itsasoa iragaitean, Susana, Daniel eta bertze... Bainan fidantzia ez zaio faltatu behar bekatoreari. (X)\n38Denbora berean Jainkoaren miserikordiaren lortzeko bakoitzak behar du berea eman, miserikordiak eta justiziak pisu berdina dutelakotz balantzan. Miserikordiak pisu gehiago ukan dezan gaztigatu behar da bekatua eta penitent-zian sartu berehala eta ez geroko utzi behar. (XI)\n39Geroko uztea denbora galtzea da eta Axular-en iritziz denbora galtzen da bekatu eginez eta bekatuan egonez, gogoeta ero, bano, deus balio ez duten bat-zuetan egonez, gorputzaren plazeretan ibiliz. (XII)\n40Bertze hiru kapituluetan Axular-ek aztertzen ditu hiru kasu ezagunak :\nXIII. « Gaztetic cahartcera penitencia lucatcen duenaz. » Egia da gazteak nahi duela bizia preziatu eta gerotik gerora ibiliko dela, pentsatuz astia baduela konbertitzeko.\nXIV. « Cahartcean ere penitenciaric eguiten eztuenaz » Bihotza gogortua, itsutua ere ezdu zaharrak Jainkoaren deirik entzuten. Bekatuan sartua eta ez da gehiago mira-kuilurik, ez urrikitan sartzerik.\nXV. « Heriotceco oreneraiño beccatutan egon gogo duenaz. » Hau da azken kasua, kristorekin batean gurutzetua izan zen ohoin batena « ohoin onarena », azken memen-toan urrikitu zena. Hori ez eginez bakoitzak galtzen du bere burua.\n41Azkenean, alferkeriaren kalteek, luzamendutan denbora galtzeak giristinoa deramate bekatuan murgiltzera, penitentziari uko egitera, bere buruaren galtzera, heriotzeko orenean ez denean konbertitzen. Ez dezagula ahantz « Gero »-ren tituluan Axular-ek aurkezten duela Ecclesiastikoak dioena : « Ne tardes convertí ad Dominum et ne differas de die in diem. »\n42Leize hortarik ateratzeko ba ote da erremediorik ?\n43Hiru kapitulutan Axular-ek aditzera emaiten du zer den erremusinaren eragina.\nXVI. « Erremusina eguiteaz, eta handia sortcen den probetchuaz. » Titulu horren pean aztertuak dira aberatsen eta pobreen arteko harremanak, zein beharrezkoa den aberatsarentzat pobrearen alde jokatzea zeruko loriaren ardiesteko.\n44Bertze bi kapituluak, lehenaren emendio gisa sartzen dira Axular-ek duen hel-buruan : gerotik gerora ez ibiltzea, obra onak ez eginez bizi deno, utziz lana ondo-koentzat edo berdin bakoitzak dituen zorrak ordaintzea lehen bai lehen, ondo-koetara utzi gabe.\n45Lehenbiziko hemezortzi kapituluetan alferkeriaren edo ezazolkeriaren kalteak eta ondorioak Axular-ek aztertu ditu. Bertze bekatu mota batzuetan sartuko da orain : juramentua, kolera eta etsaigoa, haragia.\n46Hemendik goiti hiru bekatu horien kalteak eta kontra egiteko dauden erreme-dioak azalduko eta ikertuko ditu, erakutsiz, alde batetik, zer ondorio txarrak dauz-kan bekatuak eta, bertze aldetik, erakutsiz zer bide nasaiak diren bekatuaren aurka jokatzeko eta bizi onaren eremaiteko.\n47Juramentuak kapitulu bakarra dauka.\nXIX. « Cenbak caite eguiten duen iuramentuac eta iuramentu eguiteco usantçac eta nota behar den lehen baiño lehen usantça hura utci. »\n48Juramentua gezurrari lotua zaio eta bekatu larria da zin egitea, Jainkoa leku-ko hartzen baita orduan. Lehenik agertzen balinbada bekatu larrietan da, hain zuzen, Jainkoa gezurraren lekuko hartzen duelakotz. Hala dio, argi eta garbi Axular-ek :\n« Guecurrez iuramentu baten eguitea, munduac hala ezpadaduca ere, beccatu han-diagoa, lagunaren onaren ebastea baiño, eta bai edo cein emazterequin parte içaitea baiño ere, ceren iuramentuac, laincoa bera bere presunan utquitcen du, baiña bertce beccatu hauc, eztiote hain arras emaiten, etcaitca hala hurbiltcen. » (254. or.)\n49Juramentu egitearen usantza da ifernuko bidean sartzea, bidegabe handieneta-rik egiten baitzaio Jainkoari. Jakinik gauza desohorezkoa eta desohoragarria dela juramentua, badira usantzaren kontra jokatzeko Axular-ek aurkezten dituen erre-medioak : gogo eta borondate fin bat bekatu hortan ez erortzeko, mihia behar den bezala atxikitzea, ñabardura guziak emanez erraiten direnetan, Jainkoa lekuko hartzearen beharretan ez izaiteko.\n50Bigarren bekatu larria kolera eta ahaide duen etsaigoa doatzi XX. kapitulutik XXX. araino, hameka kapitulu orotara. Nabari da bekatu hori barreatua zela Euskal Herrian.\n51Hemen ere XX. kapitulua hasten da formula berarekin :\n« Cenbat caite eguiten duten colerac eta etsaigoac eta nola behar den lehen baiño lehen etsaigoatic campora. »\n52Kalteak agertzen dira lehenbiziko kapituluan ikusiz nola haserretzen delarik bertze norbaiten kontra eta ez balinbada berehala baketzen, gero eta gaitzago iza-nen dela bake egitea.\n53Denbora pasa, luzamendutan egoitea da gogortzea bai hasarrean eta bai etsai-goan. Pentsa dezala bat bederak haserre denean ez dela batere bere baitan, bai aldiz deabruaren meneko :\n« Ceren iaquiçu ecen cerori ere haserre carenean, hala çarela, erho çarela, itsu çarela, hordi bat beçala irrigarri çarela. » (281. or.)\n54Gero agertzen dira koleraren kontrako erremedioak :\n1- kondizino haserrekorrari begiaren edukitzeat (XXI)\n2- dirakien eltzeari egiten zaikana kolerari ere egitea (XXII)\n3- lehiatzea kolera iragan arteiño pausatzea (XXIII)\n4- kontsideratzea etsaiek egiten derauzkiguten bidegabeak Jainkoaren gaz-tiguak direla (XXIV)\n5- kontsideratzea zer moldez dagoen zure etsaia haserre denean (XXV)\n6- ez bilatzea zer dioten gutzaz jendeek (XXVI)\n7- eta azkenik bertze erremedioak (XXVII)\n55Denetarik bada : bere buruaren jabe izaitea, lasaitasunean egoitea, bakoitzak bere baitan obra dezakeena eta gero, etsaiaren aldetik edo gizartearen aldetik heldu direnak. Orotara, orduko giristino morala eskaintzen du Axular-ek.\n56Bertze hiru kapitulu laburretan (XXVIII., XXIX. eta XXX.) Axular etsaigoaz mintzo da eta bereziki nola behar zaion barkatu etsaiari eta nola behar den maitaru.\n57Jainkoak hala manatzen baitu : ongiaz gaizkia garaitu behar da. Dena Jainkoaren eskuetan dago, mendekatzea ere ez baitio utzi nahi bat bederari men-dekatzeko parada.\n58Eta, egun batez, nahi bada Jainkoaren barkamendua ardietsi, behar zaio barkatu etsaiari eta hori, lehen baino lehen, geroko luzatu gabe.\n59Nahiz Axular-ek idatzi duen gezurrez juramentu baten egitea bekatu handia-goa dela edozein emazterekin parte izaitea baino, iduri luke halere, ikusiz zer garapen emaiten dion haserre eta etsaigoari (hameka kapitulu) haragiaren beka-tua denetan handienarik bat dela hamalau kapitulutan garatua baita. Jadanik dera-bilan egitura baliatuko du, aztertuz lehenik zein diren kalteak eta gero nolako erremedioak on diren bekatuan ez erortzeko. Kalteak ugari dira flako delakotz haragia.\n60Lehenik amore desordenatuak itsutzen du gizona emaztearen mutil eta azpiko jarriz. Labur bildu du Axular-ek gizonaren menpetasuna erran trinko famatu batean :\n« Amorantea cen nabusi : no cen tho, emaztea guicon, oilloa otilar. »(343. or.)\n61Bigarren kalteak dakar mugarik ez duela ezagutzen ahaikoarik hurkoena ere ez, hala nola Neron bere amarekin, Henriko Ingalaterrako erregea bere alaba bas-tartarekin. Orduan sortzen da hirugarren kaltea, arnegutan, juramentutan, faltsu-kerian eta gezurrean erortzea daukan gutiziaren gozatzeko.\n62Gehiago dena, laugarren kaltearen eragina da maitasunari nausitzen zaiola bortizkeria, bakeari gerla eta bosgarrenarekin galtzen dela osoki sosegua eta beharrezkoa den pausua. Orotara bortz kalte garrantzitsuak bertzelakotzen diruz-tela jendeak eta gizartea, alde batera utziz Axular-ek eta orduko moralak erakas-ten duena : gizona dela ordenatua emaztearen jaun eta nabusi izaiteko, ez duela hautsi behar ezkontzaren legea, are gehiago apezak garbi egoiteko egin duen botua, denak mundu baketsu eta giristino batean ongi bizitzeko.\n63Nasaiki azalduak dira beharrezko erremedioak hamar kapitulutan eskainiak : otoitza lehenik, gogoeta lizunak ez onartzea, prestu izaiteko nahia, ez alfer egoi-tea, ikustea zein laburra den haragiaren plazera eta zein ondorio gaixtoak uzten dituen, bortz sentsuak kontutan hartzea, begiak eta mihia bereziki, sabelari ez sobera emaitea. Debekuak heldu dira gero hala nola dantza, banalorian ez erort-zea, usain onez beterik ez ibiltzea eta bereziki ukitzetik urruntzea, hau delarik bekatu sortzailerik handiena bortz sentsuetan :\n« Iccusteaz, mintçatceaz, ençuteaz eta usnatceaz eguiten da beccatu, ez ordea uquitceaz beçala. » (417. or.)\n64Beraz erremedioak eta debekuak ongi hartuz eta, gerotik gerora ibili gabe, kontsideratuz erremedio handiena Jainkoa beha dagokula, garaituko da etsairik perilosena dena, haragia bere kalte guziekin.\n65XLIV. kapituluan bururatzen da Gero-ren lehen partea, alferkeriak, juramen-tuak, haserreak eta haragiak sortzen dituzten kalteak azaltzen dituena eta erreme-diatzeko bideak ere.\n66Bigarren partea, ikusten den bezala, aski laburra da konparatuz lehen partea-rekin.\n67Hamasei kapituluk osatzen dute bigarren partea, bainan ez da dudarik bien arteko muga XLV. kapituluan dagoela.\n68Oroit gaiten zer dion Axular-ek Gero-ren titulu orokorrean :\n« Bigarrenean quidatcen da eta aitcinatcen, lucamenduac utciric, bere hala, bere eguin bideari lothu nahi çaicana. »\n69Hemen, lehen parteko tituluan bezala, azpimarratuko ditut zenbait hitz Axular-ek daukan helburua salatzen dutelakotz : hauek dira « quidatcen », « utcinatcen », « utciric » eta « eguinbidea ». Zinez, kalteak eta erremedioak utzirik bert-ze bide bati lotzen zaio Axular, salbamenduko bideari bi aditzek kidatu eta aitzi-natu adierazten duten bezala.\n70Alta, deus ez da ezagun kapituluaren tituluan :\n« Nola guerotic guerora gabiltçan bitartean, alha çaicun concientcia gaixtoa. »\n71Egia da luzamendutan dabilalarik, zerbait, bere barrenean, sortzen ari zaiola eta hori da kontzientzia, ongia eta gaizkia bereizten dituena.\n72Bertzalde, kapituluaren lehen lerroak irakurri-eta, ikusten da zeri buruz ari den Axular, bigarren partearen tituluak dauzkan hitz-gako berak edo bertsuak baliatzen baititu.\n« Badu gutaric bat bederac, bere baithan barrena, Iaincoac emanicaco aitcindari bat, quidari bat eta argui eguille bat. Eta harc eracusten deracu cer dagocun ongui eta cer gaizqui : noiz goacin maccur eta noiz artez. Eta are guehiago harc berac bere ahal guztiaz aitcinatcen eta bulccatcen gaitu ongui eguitera eta guibelatcen, eta hastantcen gaizqui eguitetic. » (419-420. or.)\n73Aitzindari, kidari, argi egile gisa agertzen da gu baitan daukagun kontzientzia. Hiru kapitulutan garatuko du Axular-ek, aztertuz zer den kontzientzia gaixtoa eta zer kontzientzia ona eta nola behar den iraun eta pertseberatzen entseiatu. (XLV-XLVI-XLVII)\n74Gero-ren lehen kapituluan aipatua da nola Jainkoak sortu zuen mundua eta bereziki gizona, batere bekaturik eta bekaturen kutsurik gabe ; bigarren partearen hastapenetan aipatua da ere nola, hastetik egin zuenetik beretik, eman zion Jainkoak gizonari lege naturala, lege naturala delarik bat bederaren kontzientzia. Markatzen du Axular-ek zer diferentzia den kontzientzia onaren eta gaixtoaren artean diolarik :\n« Concientcia batcuc dira erne, senticor, minbera, hertsi : eta berriz bertce batçuc, loti, hil, laço, çabal eta ez antsia. » (425. or.)\n75Kontzientzia, kidari eta argi egile izanez lehiatzen da « lehen baiño lehen, gue-roco luçamendutan ibili gabe » (440. or.), bide onean jartzea giristinoa.\n76Zer nahi gisaz lanjerrak hor daude gure zain, lerratzeko bidean. Bainan beka-tuek gerla eta kalteak sortzen balinbadituzte, kontzientzia onak, aldiz, sortzen du bakea eta sosegua. Hortakotz bide onean ezarri nahian giristinoa, dio Axular-ek XLVI. kapitulua bukatzean :\n« Bada verthuteac, prestuqui bicitceac, bertce pagamenduric eta golardoaric ez palu ere, concientcia onaren baquea eta sosegua baicen ere, hargatic beragatic ere behar guenduque, lehen baiño lehen, guerotic guerora ibili gabe, egunetic biharrera lucatu gabe, orai berean, concientcia onaren, ontasun handi hunen erdiestera enseiatu eta lehiatu. » (453. or.)\n77Bide onean sarturik kontzientzia onari esker, behar da iraun eta pertsebatzera entseiatu. hau da XLVII. kapituluaren gaia. Xeheki aztertzen ditu Axular-ek bi pertseberatze-moldeak eta bi iraute-suerteak. Haiei jarraikiz dio deplauki kapituluaren bukaeran :\n« Fineraino eta finean perseveratcen duena içanen da salbatua, eta ongui çorthea-tua. » (473. or.)\n78Esperantzaz beteriko hitzekin amaitzen du :\n« Ceren halatan erdietsico dugu orai perseverantciaren donua, eta guero, azquen finean arimen salbamendua, seculaco loria. » (473. or.)\n79Hiru kapitulu bakarrik, bainan mamitsuak eta luzeak lehenak sarrera eta zazpi azpi-kapitulu, bigarrenak sarrera eta lau azpi-kapitulu, hirugarrenak sarrera eta bortz azpi-kapitulu dituztelarik. Ageri dago sail honen balio handia Axular-entzat.\n80Bigarren sailean parekatuak dira giristinoak har ditzazken bi bideak, ifernu-koa eta parabisukoa. Axular-i iduritzen zaio gaitzagoa dela ifernuko bidea. Nahiz hanitzek dioten parabisuko atea hertsia dela eta harat heltzeko bidea meharra, hala ere entseatuko da frogatzera errazago dela ifernukoa baino.\n81XLIX. kapituluaren titulua da « Nola parabisuco bidea den erraz ». Kontsideratu behar dira Jainkoaren laguntza, etorkizuneko esperantza ; giristi-noaren gogoa geroari buruz itzuli behar da eta ez atxiki eguneroko harremanetan.\n82Laborariak fruituen esperantzan aise iragaiten du lur-lanetako nekea. Jainkoaren laguntzari esker, leguntzen da bidea, zabaltzen, giristinoak daukan karga arintzen da, borondatez eta amorioz, jasaiten balinbada.\n« Eta hala segur da, parabisuco bidea, behar den bidean hartcen duenarentçat, plaun dela, erraz, placent eta atseguin. » (498. or.)\n83Hori frogatuz gero erakusten du Axular-ek L. kapituluan errazago dela para-bisuko bidea ifemukoa baino. Azkenean, etsenplu asko emanik, hala nola zenbat lan duen ohoinak bere ohoinkeriaren egiteko, gezurtiak zenbat gezur eta hitz eder behar dituen asmatu bere gezurraren sakatzeko eta egiatzat saltzeko, ifernuko bidea ez dirudi hain erraza. Aldiz, zama eta karga ukanagatik mundu honetan, Jainkoaren zerbitzariek kontsideratzen dute bertutearen zama arinago dela beka-tuaren karga baino, Jainkoaren graziari esker.\n84Bi bideak balantzan ezarririk, dio Axular-ek segur dela « parabisuco bidea erraçago dela ifernucoa baiño eta ifernuratcen denac pena eta trabaillu guehia-go iragan behar duela ifernuratceco, ezen ez parabisuratcen denak parabisurat-ceco. » (522. or.)\n85Kontzientzia argitua, parabisuko bidea errezagoa delarik, nola sar parabisuko bide honetan ez balinbada kofesioaren bitartez.\n86LI. kapituluarekin hasten da bertze sail bat. Beharrezkoa da kofesioa, arima-ko entasuna sendatzen baitu, bekatua delarik arimaren zauria. Nahiz Elizak hala manatzen duen, ez da aski urtean behin kofesatzea, maiz kofesatzen delarik han-dik heldu diren probetxuak nabari direla (LII. kapitulua). Ez ahantz purgatorioko penak laburtzen direla eta bekatuan eroriz gero, hobe dela lehen bai lehen kofesatzea. Barkamendua erdietsirik, indar gehiagorekin lotzen zaio lanari giristinoa eta gerotik gerora, egunetik biharrera luzatu gabe, Jainkoarekilako elgarrizketa-ren bitartez « azquen ftnean erdietsico du bere arimaren salbamendua. » (548. or.)\n87Ohar bedi giristinoa, gerotik gerora, luzamendutan egonez eta ez kofesatuz bidegabea egiten diola Jainkoari. Alabainan gehiago estimatzen du Jainkoak peni-tentzia egiten duen bekatorea penitentziaren premiarik ez duen justua baino, ardi errebelatua, haur prodigoa, Magdalena eta Jondoni Paulo lekuko. (LIII)\n88Ez bakarrik Jainkoari, bainan aingeruei ere egiten die bidegabea gerotik gerora dabilanak (LIV), haien artean aingeru begiralea deritzanak arima bakoitzaren salbamendua desiratzen duela. Arimen laguntzaile honek atsegin hartzen du obra onak egiten direlarik, tristatzen aldiz obra tzarrekin. Entzun beza giristinoak Axular-ek egiten dion gomendioa :\n« Beraz hunelatan, hargatic beragatic ere, Ainguiruey bai atseguin, baiña damuric eta atsecaberic ez eguiteagatic ere, behar guenduque egun beretic, geroco luçatu gabe, trabu guztiac khenduric, salbamenduco bidea hartu, eta hartan guelditcen çaicun gueure mende appurra, emplegatu. » (562. or.)\n89Geure buruari ere eta giristino lagunari ere bidegabe egiten diegu, lehenik guk dugun etsairik handiena geure burua baita eta nola ez lagunarentzat, bai etsenplu txarra emanez eta bai gaixtakeriak eginez. Bekatuan egoiteak bidegabe egiten die kreatura guztiei Jainkoaren bidetik urrunduz. Axular-entzat kofesatzeak eta bere-ziki maiz kofesatzeak ezartzen du giristinoa bide onean eta, bekatuan ez eroriz edo bederen laster jalgiz, penitentzia eginez, ez die gehiago bidegaberik eginen ez Jainkoari, ez aingeruei eta ez ere giristino lagunei.\n90Azken saila, bortz kapitulutan ere banatua da. Gaia da ifernua, gai nagusia Eliza katolikoan azken kontzilioa arte. Ifernua agertzen da ez bakarrik teologian bainan ere literaturan, edergintzan eta bertze.\n91Bide onean egoiteko giristinoak ifernuko penak kontutan hartu behar ditu. Nahi ala ez, betiereko sua erakusten diote predikariek beldurra sar-araziz bihot-zean. Beldurra, izialdura izan dira, luzaz, Elizaren pedagogía, lege zaharreko Jainko mendekatzailea dela lekuko. Axular-ek segitzen du bide klasiko hori :\n« Haur da eguia : eta hauc dira, gueure Iaungoicoac aitcinetic eguiten derauzqui-gun mehatchuac, kheiñadurac, eta bere predicariez emaiten derauzquigun avisuac, hauquin batean, ici gaitecin, iccara gaitecin, eta iccaraturic, guero eguinen dugula diogun ontasuna, presenteon daguigun amoreac gatic. » (572-573. or.)\n92Pentsa dezala bekatoreak ifernuko penetarik handiena dela Jainkoaren ez ikus-tea, haren konpañiatik eta adiskidetasunik sekulakotzat kanpoan gelditzea. (LVI. kapitulua).\n93Bada bertze penarik eta gaztigurik, bada « poena sensus » deritzana, sentsuaren pena, su eternala, akabatuko ez dena. Sua, Jainkoak berak piztua, izanen da hemengo sua baino beroago, goriago. Gure sentsu guziak penetan sartuko dira, bista, entzutea, usna, gustua, ukitzea, denek pairatuko dute, dena oinaze eta dolo-re izanen delarik. (LVII. kapitulua).\n94Dante olerkariak ikusi zuen ifernuko ate gainean idatzirik : hemen sartzen denak gal beza osoki esperantza. Ez du bertzerik erraiten Axular-ek LVIII. kapi-tuluan : « Nola ifernuan daudenec eztuten handik ilquitceco esperantçaric ».\n95Ikusirik zer diren ifernuko penak, zein garratzak diren eta urteak milaka ira-gaiten direla, asma daiteke, eta hala egiten du Axular-ek, ifernuan dauden beka-toreek galdegiten diotela Jainkoari, hanbat denbora ifernuan egonik, noiz hortik aterako diren. Jainkoaren ihardespena ikaragarria da :\n« Iaquin behar duçue ecen cuen penac eta doloreac, oraiño orai hasten direla : eta hemendic bertze, horrein bertze urtheren buruan ere, orobat, orduan hasiko direla. Gal ecaçue gal, hortic ilquitceco esperantça. Ceren secula fin gabecotçat hor egon behar dugue ». (606. or.)\n96Elizaren doktrinari jarraikitzen zaio Axular.\n97Ifernuaren gaiak bertze pentsamenduak sortzen ditu. Kontsidera beza bekatoreak denbora laburrean egin dezakela bekatua eta bekatuaren ondorioa izan dai-tekela gaztigu handia, luzea, sekulakoa (LIX. kapitulua). Alde batetik gozamen edo plazer apurra eta bertzetik pena edo gaztigu betierekoa. Badaki giristinoak beharko duela egun batez Jainkoaren aitzinean agertu eta justuki jujatua izanen dela. Ez pentsa, halere denak beltz direla.\n98Ifernutik jalgitzeko esperantzarik ez balinbada, gelditzen da salbatzeko esperantza. Hala dio Axular-ek LIX. kapituluaren azken lerroetan.\n« Beraz, arraçoiñequin, guelditcen den ondoco ondoreagatic, laburzqui eguiten den beccatuari, emaiten çaica gaztigu lucea eta seculacoa.\nEta hala emaiten çaica halaber laburzqui eguiten den obra onari ere, seculaco loria eta pagamendua. » (613. or.)\n99Ifernuko gaiaren bururatzeko Axular-ek aipatzen du « cergatic Iainco miseri-cordiosac demboraren buruan bedere ezterauen ifernuan daudeney barccatcen ».\n100Nahiz Jainkoaren miserikordia handia den, bada ere justizia, honek ezartzen bai-titu batzu eskuinean eta bertzeak ezkerrean liburu sainduek dioten bezala.\n101Egia da Jainkoaren miserikordia handia dela, Ninibetarrak lekuko, Jainkoak mehatxatu zituelarik bainan ez suntsitu. Balia gaiten denboraz eta konbertigai-ten : « Dembora duguiño daguigun ongui. » (619. or.)\n102Nahiz azken sail honetan argi eta garbi azaltzen duen Axular-ek zer den ifer-nua, zer diren han pairatzen diren penak, pena horiek sekulakoak direla eta ifer-nutik ilkitzeko esperantzarik ez dela, sarraraziz bekatorearen baitan beldurra Elizaren erakaspenei jarraikiz, halere bururatzen du kapitulua eta, denbora berean liburua, esperantzazko solasekin.\n103Lehenik konbertitzera bultzatzen du bekatorea :\n« Etçarela bada cerori ceuretçat horrein etsai handia, urrical bequiçu ceure burua. Non tardes convertí ad Dominum et ne differas de die in diem. Ezteçaçula berant, ezteçaçula luçat : bihurçaiteci lehen baiño lehen ceure Iaincoa gana : etçabiltçala guero-tic guerora, egunetic biharrera. » (620. or.)\n104Giristinoen artzain gisa mintzo da Axular. Betetzen du bere artzain egibidea eta azken hitzetan erakusten du bihotzean daukan esperantza, salbatuak izanen direla Elizaren erakaspenak aditu dituztenak.\n« Eta hala eguiten duçula, eta hunen aitcineco capituluetan emançaizquitçun arra-çoinac ere contsideratcen ditutçuela, esperantça dut Iaincoa baithan, ongui edirenen garela ; egun beretic bide onean tarrico, edo iartcera enseiatuco çarela.\nEta halatan mundu hunetaco itsaso hunen, tormenta guztiac iraganic, azquen flnean salbamenduco portura, salboric helduco çarela.\nIaincoac hala nahi duela. » (621. or.)\n106Harturik, egin dudan bezala, Gero- ren titulu luzean dauden hitz-gakoak, « caite », « lucamendu », « gueroco utzteac » eta « quidatcen », « aitcinatcen », « lucamenduac utciric », nabari da badirela bi parte, lehena luzeagoa, berrogeita lau kapitulutan banatua, bigarrena, aldiz, laburragoa, hamasei kapitulu dauzkana.\n107Lehenean aztertzen ditu bekatu larriak eta haien aurka joaiteko dauden erre-medioak :\n108– Alferkeria bizio guzien ama, bere ondorioekin, lazakeria, ezazolkeria, gero-tik gerora ibiltzea, geroa ez delarik segurra eta bekatuan murgiltzen etagogortzen delakotz. (I-IX)\n109Erremedioak izan daitezke : Jainkoaren miserikordian sinestea, bainan ez da penitentzia utzi behar geroko ; erremedioa ere erremusina, pobrearen lagunt-zea, bainan hori ere ez utziz geroko. (X-XVIII)\n110– Juramentua bere kalteekin. (XIX)\n111– Kolera eta etsaigoaren kalteak, kolerari doazkion erremedioak eta etsaiaribarkatzeko bideak. (XX-XXX)\n112– Haragiaren bekatuaren bortz kalteak eta dauden erremedioak. (XXXI-XLIV)\n113Bigarrenari emanen diot titulu gisa : salbamenduko bidea. Lau azpisail dauzka :\n114– Kontzientzia gidari eta argi egile eta, orduan ontasunean iraun eta pertsebe-ratu. (XLV-XLVII)\n115– Bi bidetarik parabisuko bidea errazagoa ifernuko baino. (XLVIII-L)\n116– Kofesatzea, ikusiz Iainkoari, aingeruei eta bertzei egiten zaizkien bidega-beak. (LI.-LV)\n117– Ifernuaren betiereko gaztiguaren beldurra. (LVI-LX)\n118Horiek guziak kontutan harturik hel daiteke salbamenduko portura, hori baita, azkenean Axular-ek agiantzen diona giristinoari, Jainkoa baitan duen esperantza-rekin.\nAltuna, Patxi, 1996, Los escritores. Hitos de la literatura clásica euskérica, Vitoria-Gasteiz, Ed. Gorka Aulestia, Fundación Sancho el Sabio, 199 or.\nAxular, 1643, Guero, Bordele (faksimila : Bilbo, Euskaltzaindia, 1988).\nInchauspe, M., 1864, « Aitcinsolhasa » in Axular : Gueroco guero, 3. edizioa (Inchausperen edizioa).\nLafitte, P., 1956, « Axular'en liburuaz », Gure Herria XXVIII-6, 341-344.\nSalaberri Muñoa, Patxi, 1998, « Gero liburuaren koherentziaz eta egituraketaz », Lapurdum III, 241-271.\nVillasante, Luis, 1961, Historia de la literatura vasca, Bilbo, Ed. Sendo.\nJean Haritschelhar, « Gero-ren bi parteak », Lapurdum, Numéro Spécial 1 | 1999, 105-118.\nJean Haritschelhar, « Gero-ren bi parteak », Lapurdum [En ligne], Numéro Spécial 1 | 1999, mis en ligne le 01 juin 2010, consulté le 21 mai 2022. URL : http://journals.openedition.org/lapurdum/1601 ; DOI : https://doi.org/10.4000/lapurdum.1601


Urte amaieran adierazi zuten jantoki soziala zabalik mantentzeko 100.000 euroko gutxieneko ekarpena behar zutela, eta bikoiztu egin dute kopuru hori: 234.850 euro jaso dituzte. Hala ere, cateringa itxi egin dute, lanpostuak murriztu dituzte eta etxebizitzen baliabidea beste entitate sozial baten esku utziko dute.\nJoan den abenduan urgentziazko laguntza deia egin ondoren, Paris 365 fundazioak eskerrak emateko agerraldia egin du asteartean. Urte amaieran adierazi zuten jantoki soziala zabalik mantentzeko 100.000 euroko gutxieneko ekarpena behar zutela aurtengo otsaila baino lehen, eta bikoiztu egin dute kopuru hori: 234.850 euro jaso dituzte. Diru horrekin, elikadura baliabide guztiekin aurrera jarraitzea lortu dutela jakinarazi dute; alegia, jantokia, despentsa eta zopa beroa mantenduko dituzte.\nOinarrizko zerbitzuei eusteko jasotako ekarpenengatik eskerrak eman nahi izan dizkiote gizarteari. Nafarroako askotariko enpresa, fundazio, elkarte eta taldeek emandako babesa nabarmendu dute, baina, ororen gainetik, herritarrek emandako laguntza azpimarratu dute, herritar anonimoek egin baitituzte ekarpen guztien %65. Diru bilketa “ikaragarria” izan dela esan du Patxi Lasa fundazioko zuzendariak.\nHala eta guztiz ere, zenbait zerbitzu bertan behera utzi behar izan dituzte. Batetik, cateringa itxi egin dute, eta dagoeneko jantokiko sukaldeetan bertan ari dira janaria prestatzen; baina ziurtatu dute aldaketa arazorik gabe gauzatu dutela. Bestalde, administrazioa eta kudeaketako lanpostuen %40 murriztu dituzte. Eta, azkenik, otsail amaierarako 24 etxebizitzen baliabidea itxiko dute; baina, esan dutenez, etxebizitzak beste entitate sozial baten esku geratuko dira. Neurri horiekin, 150.000 euro aurreztea aurreikusten dute.\nAurrera begira, bi helburu finkatu dituzte: Garabato haur eta gurasoentzako ikasketa komunitatea zabalik mantentzea eta eguneroko gastuak eta sarrerak bateratzea. Helburu horiek lortzeko, bazkide gehiago beharko dituztela nabarmendu dute. Zehazki, bi urteko epean mila bazkidera iristeko helburua jarri dute.\nAzkenik, jakinarazi dute Paris 365eko kideek Iruñeko Udalarekin elkarrizketak izan dituztela, udal jantokiko zerbitzua osatzeko lankidetza itun bat sinatzeko, eta halaber, Nafarroako Gobernuko zenbait departamenturekin nahiz parlamentuko eskubide sozialetako batzordearekin ere solastatu direla, “inplikazio handiagoa” eskatzeko.\nKanal hauetan artxibatua: Elikadura | Iruñea | Elkartasuna


Edward Young - Wikipedia, entziklopedia askea.\nEdward Young (Upham, 1683ko uztailaren 3a - Hertfordshire, 1765eko apirilaren 5a) idazle eta literatura-kritikari ingelesa izan zen. Oxforden egin zituen ikasketak. 1713an, lehen olerkia (The Last Day) argitaratu ondoren, Whartongo dukearen babespean jardun zuen. 1727an, apaiz ordenatu zuten, gotzain izateko asmoa baitzuen, baina ez zuen lortu, eta 1731an ezkondu egin zen. Haren lan nagusia The Complaint: or, Night Thoughts (1742-1745, Deitoreak: edo gaueko gogoetak) izan zen. Bederatzi parte edo gau bereizten dira olerkian, guztira 10.000 bertso inguru; bakarrizketa dramatikoa da, idazlearen emaztearen eta alabaren heriotzaren kariaz idatzia. Malenkoniaz eta tristuraz beteriko estiloa erabili zuen, geroago idazle erromantikoek oinarri izan zutena. Youngen beste lan aipagarri batzuk: Busiris, The Revenge, Conjectures on Original Composition.\nUpham (en) , 1683ko uztailaren 3a\nWelwyn (en) , 1765eko apirilaren 5a (81 urte)\nLady Elizabeth Lee (en)\nWikimedia Commonsen badira fitxategi gehiago, gai hau dutenak: Edward Young\nAzken aldaketa 23 abendua 2017(e)an, 20:23(e)tan\nOrriaren azken aldaketa: 23 abendua 2017, 20:23.


"Harria Hitz" bisita gidatua larunbatean | Noaua Kultur Elkartea\nHemen zaude: Hasiera » Aisia » “Harria Hitz” bisita gidatua larunbatean\n“Harria Hitz” bisita gidatua larunbatean\nBy\tnoaua\ton\t2018-04-06\tin\tAisia, Euskara, Jendartea, Kultura\nUsurbilek dituen altxorretan barrena ibilaldi interesgarria antolatu du Usurbilgo Udalak larunbat honetan, apirilaren 7an; “Harria Hitz” bisita gidatua, goizeko 10:00etan, Usurbilgo frontoitik abiatuta. Gehienez 25 lagunei zuzendua egongo denez, aurrez izena eman beharra dago.\n“Gipuzkoako artista garaikideek nazioarteko ospe eta izena lortu zuten: Txillida, Oteiza, Mendiburu, Basterretxea… Arte-sorkuntzaren bidez gipuzkoar eta euskotar izateko modu bat asmatu eta zabaldu zuten. Mendibururen eskultura, Usurbilgo Plaza eta Zumetaren murala bisitatuko ditugu, hala sorkuntza-ondarearen arteko harremana aztertuz nola kultura-kontzeptuen hedapena azalduz”.\n“Harria Hitz ibilbidea sei hizkuntzatan ikusi eta entzun ahal izateko, Elhuyarren Gida Eleaniztunak zerbitzua baliatzen da. Euskara, gaztelania eta frantsesezko testuak eskuz sortuak edo itzuliak dira, eta katalan, galego eta ingelesezkoak itzulpen automatikoz. Euskarazko eta gaztelaniazko audioak grabatutakoak dira, besteak, aldiz, sintetikoak”, Elhuyarretik berri eman dutenez.


Beirazko ontziak birziklatzeko argibideak emango dizkie Udalak Basauriko ostalariei | Geuria\nBeirazko ontziak birziklatzeko argibideak emango dizkie Udalak Basauriko ostalariei\nIaz 710 tona beira birziklatu ziren Basaurin. Udalaren helburua da herrian gaika bildutako beira-ontzien kopurua handitzea\nIaz 710 tona beira birziklatu ziren Basaurin // Argazkia: Geuria\nOstalaritzan beirazko ontziak birziklatzeko kanpaina abiaraziko du Basauriko Udalak bihartik aurrera. Helburua da herrian gaika bildutako beira-ontzien kopurua handitzea, eta hori lortzeko, ostalaritza establezimendu bakoitzean argibide gehiago emango dituzte eta birziklatzeak Basauriri dakarzkion ingurumen-onurei buruzko sentsibilizazioa bultzatuko dute.\nEstablezimendu bakoitzak sortutako hondakin-bolumenaren arabera, edukiera handiagoko ala txikiagoko ontziak banatuko dizkie Udalak ostalariei. Era berean, udal ordenantzek alor horretarako aurreikusitako betebeharren berri emango die. Arrazoizko epe bat igarota, udal langileak establezimenduetara joango dira berriro, egiaztatzeko sorburuko bereizketa behar bezala egiten ari direla.\n“Estatuan merkaturatzen diren erabilera bakarreko beira-hondakinen % 50a ostalaritzan sortzen da. Beraz, ostalaritza funtsezko sektorea da birziklatze-helburuak lortzeko. Horregatik garrantzitsua da ostalariak eta Udala lankidetzan aritzea, gaika bildutako beira-kopuruak gora egiten jarrai dezan”, diote udal ordezkariek. Iaz 710.916 kilo beira bildu ziren Basaurin (gaika bildutako hondakinen % 19).\nSailkatuta: Beira, Birziklaketa, Birziklapena\nEsklerosi Anizkoitzaren alde, ‘Busti zaitez’ kanpainarekin bat egingo dute Hego Uriben


Abian da thinking Fadura parte-hartze prozesuaren bigarren zikloa - Thinking Fadura\nPosted 2018/08/06 2019/12/20 Thinking Fadura\n1.500 lagun inguruk hartu dute parte thinking Fadura parte-hartze prozesuaren lehen zikloan, espazio publiko berria diseinatzerakoan kontuan izateko premiak eta aukerak detektatze aldera, espazio horretan sarrera libreko parkea eta Getxo Kirolakeko abonatuek kirola egitek instalazioak egon daitezen.\nZiklo horretan, parte-hartzea eta elkarrizketa lau gairen inguruan burutu dira: parke publikoa, kirol-instalazioak, klubak eta espazioko erabilera berriak (laburpena ikus dezakezu artikulu honetan). Xehetasunez aztertu ditugu detektaturiko premia eta aukera guztiak, saio presentzialetan zein plataforma digitaletan eta baita egindako galdetegietan ere; horrela, 10 espaziotan antolatu ditugu, horiek modu argiago batean jorratzeko parte hartzeko prozesu honen bigarren zikloan: (1) Ibaiko parkea. (2) Ingurua, sarrerak eta aparkalekua. (3) Tenis-pistak. (4) Kanpoko padela eta sarrera. (5) Atletismoa, errugbia, hockeya eta erabilera anitza. (6) Pilotalekuen eraikina. (7) Futbol-zelaia. (8) Eraikin nagusia. (9) Kanpoko igerilekuak. (10) Bolueko futbol-zelaiak.\nDetektatutako eskaera guztiak bideratzeko helburuarekin, espazio bakoitzerako lau eta sei irtenbide-proposamen diseinatu dira. Orain, Getxo Kirolaketik, proposamen horiei buruzko iritzia emateko gonbita luzatu nahi dizugu, kirol-parke berriaren aurreproiektua aurreratzen jarraitzearren.\nParte-hartzeko plataforma digitala jada prest dago bigarren ziklo honetarako, eta irailaren 20ra arte irekita egongo da. Parte hartzeko, urrats hauek jarraitu besterik ez duzu egin behar:\nSakatu zein espazioren inguruan eman nahi duzun iritzia eta hautatu aipatu nahi duzun irtenbide-proposamena. Proposamena mapan nahiz web orrialdean hauta dezakezu.\nHautatutako gaiaren inguruan iritzia emateko, ‘atsegin dut’ saka dezakezu, irtenbidea zure premietarako benetan ona dela iruditzen bazaizu. Gainera, iruzkin bat bidali dezakezu iruditzen zaizun edozein alderdi argitu eta osatzeko. Iruzkin guztiak kontuan hartuko dira baterako sorkuntzaren prozesua aberasteko.\nBehin espazio batean eta irtenbide-proposamen zehatz baten gainean parte hartuta, gainerako espazioetan eta proposamenetan parte hartzen jarraitu ahal izango duzu.\nPlataforman, Fadurako kirol-parke berriaren lankidetza-diseinua nola aurreratzen ari den ikus ahal izango duzu, beste pertsonek egindako ekarpenen inguruan iruzkinak egin ahal izatearekin batera.\nIdeia guztiak kontuan hartuko dira irailaren 20an Fadurako hall-ean aurkeztuko diren proposamenak diseinatzeko. Proposamenak egun berean egingo den saio presentzialean zehaztuko dira; saioa 19:00etan izango da, Fadurako ekitaldien aretoan. Jende-kopurua mugatua denez, esteka honen bitartez izena ahalik eta azkarren ematea gomendatzen dizugu.\nParte hartzeko prozesuaren bigarren zikloa behin amaituta, azken txanpan sartuko gara. Urria eta azaroa artean, emaitzak eta parke berriaren aurreproiektua emango dira, eta prozesua oro har ebaluatu ahal izango da.\nParke hau Getxoko herritarrekin batera eraikitzen ari gara. Zure lankidetza ezinbestekoa da Faduraren etorkizunerako. Zure zain izango gara!\n⟵1.450 lagunek baino gehiagok hartu dute parte Fadura kirol parke berrirako premiak eta aukerak biltzen\nIrailaren 20an kirol-parke berria errealitate bihurtzeko aktibatu beharreko gakoak landuko ditugu Faduran⟶


Argi dezadan • ZUZEU\nEmaten du TXORI HANDIAK izeneko sarrerak, kilipa baino apur bat gehiago egin diola zenbaiti. Argi dezadan, beraz, nire asmoa ez zela Susa-z ez besteko argitaldariak iraintzea, ez eta gutxiago ere. Ezagutzen ditut bat edo bi iraintzeko modukoak, baina sarrera horretan ez nuen zirika hasteko batere asmorik.\nEsaten banuen Susa dela idazlea hobeki zaintzen duen argitaletxea, adierazi nahi nuena zen objektiboki bera dela —nik dakidanez—, egileak gehien errespetatzen dituena (edizioa soilik erosiz), eta bera dela, halaber, eskubide gehien ordaintzen dituena (%12). Oker banaiz, baten batek zuzen nazala. Honek esan nahi duena ez da gainerako editoreak krapulak direnik, baizik eta ez dutela egiten egileen alde Susak adinakorik. Horixe baizik ez. Agian eginen dute liburuen alde, aberriaren alde, edo nikeztakitzerren alde, baina ez egilearen alde. Hainbeste. Normala ere bada, egileak baitira enpresa horren jabe gehienak.\nJakina, izanen dira (izaten ahal dira!), tratu pribatu hobeak ere zenbaitetan, pentsatzen baitut, Atxaga batek, esaterako, ongi merezitakoak izango dituela irabaziak, eta ez direla mauka izango harekiko negoziaketak, baina, oro har, horixe du Susaren planteamenduak, besteena ez bezalakoa izatea (nik dakidanez, berriro).\nTXORI HANDIAK sarrerarekin nahi nuen bakarra zen, hauts apur bat harrotu eta alua.mundua honetan hain maite dugun liburuaren gaiaren inguruko gogoetak egiten segitzea. (Klik egiten baduzu “liburuak” atalean, egiazta dezakezu ederki, eta “letra kontuak” izenekoan ere bai).\nOndo al dago euskal idazle bat ahalik eta etekin ekonomiko handiena lortzen saiatzea bere liburuarekin? Horixe plazaratu nahi nuen, ez besterik. Beraz, nahigabetan baten bati min egin badiot, barkamen eskaera doakio hemendixe.\nBestetik eman dezake, telebistan agertzen naizenez, ezin dudala deblauki ibili blog honetan gauzak jartzen. Ba, bai, deblauki eta nahi dudan moduan ibiliko naiz, horixe baita bloga egitearen askatasuna (teorikoa, bederen). Hau irakurle norbanako baten bloga da eta, gainera, zela-halako idazle den norbaitena ere bai. Baten bati ez bazaio gustatzen, ez dadila ibili etortzen. Hemen ez dago diru publikorik eta menpekotzarik, inorekin. uste dut bi gauza direla neure ageriko lan publikoa eta neure bizitza pribatua, non artistarenak ere baduen bere lekutxoa. Blog hau, nire bizitzako zati da, baten batek ez bazekien ere.\nEta galderari buruz esaten nuen baietz, niri ondo iruditzen zaidala euskal autore batek ahalik eta diru gehien ateratzea bere liburuaren aitzakia egoki erabiliz, besteak beste, argitaletxeek diru asko jartzen badute liburu baten apostuan, gero lan egin beharko dutelako liburu berorren mesedetan.\nEta berriro diot: zeuk, zer uste duzu zeuk?\nbarra bat, mesedez\n4 pentsamendu “Argi dezadan”-ri buruz\nISLADA 2008-06-11 18:53\nNoski ondo dagoela !! euskal idazle edo arabiar idazle, frantziar, italiarrek…ahalik eta etekin ekonomiko handiena lotu nahi izatea bere liburuarengatik.\nArgitaldetxeen promozioa beste baterako utziko dut ez baitut oso argi ikusten promozio kontua…\nEta “erreprografia eskubidea”? Martxan da??\nizaskun 2008-06-13 02:26\nBaina, baina… zer gertatu da H? Berriro diot nik ere: neri zilegi eta ondo iruditzen zait!\nJozulin 2008-06-13 16:10\nEroskiko arraindegiko langileari Carrefourreko arraindegian lan beragatik gehiago ordaintzen badiote, zer egin behar du?\nIban 2008-06-30 17:54\nTira, niri depende nor den idazlea, hobeto edo okerrago irudituko zait; izan ere, idazle batzuek saltzen duten irudia ez letorke bat proposamen bitxi honekin. Koherentzia kontu bat iruditzen zait, azken finean.\nDena dela, lehenengo kapitulu bat ez zait iruditzen berme nahikoa. Hasiera oso onak dituzten liburu asko ezagutzen ditugu, ondoren indarra galtzen dutenak…


Herriko bi abesbatzek elkarrekin jardungo dute Udazkenean Abesbatzak-en - Azpeitia - uztarria.eus\nHerriko bi abesbatzek elkarrekin jardungo dute Udazkenean Abesbatzak-en\nUrola Kostako Hitza 2008-10-22 11:10\nJulian Barrenetxea abesbatza aurtengo Inauterietako kontzertuan, udaletxeko arkupetan. (Nerea Uranga)\nLarunbatean Urrestillako abesbatzak eta Julian Barrenetxeak elkarrekin abestuko dute Urrestillako elizan\nAurten lau abesbatza ikusteko aukera izango da, horien artean, Hego Afrikatik etorritako bat\nLarunbatean hasiko da Udazkenean Abesbatzak. Aurreneko ekitaldian Urrestillako abesbatza eta Julian Barrenetxea abesbatza elkarrekin ariko dira, Urrestillako elizan, 19:30eko meza ondoren. Aurreneko aldiz jardungo dute elkarrekin. "Julian Barrenetxeakoak noiz edo noiz Urrestillara joan gara abestera. Baina, bertako abestzarekin batera emanaldia eskainiko dugun lehendabiziko aldia da. Elkarren berri badugu, baina ia hartu-emanik ez dugu izan. Bada abeslari bat, Maixux Iriarte, bi abesbatzetan dabilena eta haren bidez antolatu dugu emanaldia. Polita da elkarrekin gauzak egitea, eta behintzat aurrenengo pauso bat emango dugu oraingo honetan", dio Jaime Amenabarrek, Julian Barrenetxea abesbatzako zuzendariak.\nAbesbatza bakoitzak bere emanaldia eskainiko du larunbateko saioan, eta biek elkarrekin G.F. Haendel-en Canticorum Jubilo abestuko dute, Jaime Amenabarrek zuzenduta. "Aste honetan elkarrekin entsegu bat egingo dugu abestia prestatzeko", zehaztu du Amenabarrek. Gainontzean, Julian Barrenetxeak elizako eta folklore kantuak abestuko ditu; "folklore kantuen artean bat ezik beste guztiak euskal kantak izango dira".\nHerriko bi abesbatzen saioa aurtengo Udazkenean Abesbatzak egitasmoko aurrenekoa izango da. Ekimena Udaleko Kultura Batzordeak antolatzen du, baina herriko abesbatzak kontuan hartuta: "Kultura Batzordeak herriko abesbatza kontuan hartzen du eta beti galdetu ohi digu abesbatza zehatzen bat ekartzeko gogoa al dugun, edota elkartrukeren bat egin nahi al dugun...".\nAbesbatzen lanaren erakusle\nUdazkenean Abesbatzak ekimenak herriko abesbatzen lana erakustarazteko balio duela uste du Amenabarrek: "Abesbatzak zer egiten duen erakusteko, Gipuzkoako abesbatzak eta nazioarteko abesbatzaren bat ezagutzeko balio du, besteak beste. Abesbatzak entzun eta elkarren lana alderatzeko balio du".\nUrtero, Tolosako Nazioarteko Abesbatzen lehiaketan parte hartzen duenen bat ekartzen dute Azpeitira. Aurten, Hego Afrikako Singkronies etorriko da igandean.\n2011n 25 urte\nUdazkenean Abesbatzak ekimenean abestu ondorengo hitzorduak lotzen ari da orain Julian Barrenetxea: "Gabonetan izaten dugu ekitaldi gehien, eta udaberri alderako Gipuzkoan barrena saioren bat edo beste egiteko asmoa ere badugu". Aurten, ordea, kanpora irteteko asmorik ez dute abesbatzakoek, "2011.ean 25 urte beteko ditu abesbatzak, eta ordurako baitugu gordeta asmo hori".\nGaur egun Julian Barrenetxea abesbatza 30 lagun inguruk osatzen dute eta Amenabarrek kanturako gogoa dutenak abesbatzan parte hartzera animatu nahi ditu: "Kostatu egiten da jende berria abesbatzara ekartzea. Ezer berezirik ez dugu eskatzen: bi entsegu egun hartzea eta gogoa izatea".\nUrriak 25, larunbata. Urrestillako abesbatza eta Julian Barrenetxea abesbatza (Zuzendaria: Jaime Amenabar). Meza ondoren, 19:30ean, Urrestillako elizan.\nUrriak 26, igandea. Hego Afrikako Singkronies. Zuzendaria: Johann Van Der Sandt. 19:30ean, Betharramdarretan.\nAzaroak 1, larunbata. Aretxabaletako abesbatza. Zuzendaria: Angel Barandiaran. Organo- jotzailea: Jose Luis Frantzesena. 19:00etan, Loiolako basilikan.\nAzaroak 2, igandea. Soraluzeko Ezoziko Ama abesbatza. Zuzendaria: Silvia Hernandez. 19:30ean, Betharramdarretan.


Arestiren idatzia, Arantzazutik etxera - Oñati - Goiena.eus\nArestiren idatzia, Arantzazutik etxera\nJagoba Domingo 2013-07-06 02:00\nEuskal literatura eta poesiaren historian beste pasarte txiki bat idatzi zen atzo, eguena, Arantzazun. Frantziskotarrek ia 40 urtez gorde dute Gabriel Arestiren Harrizko herri hau liburuaren eskuizkribua, eta Meli Esteban, Arestiren alargunari eman zioten bueltan atzo. Poz handiz itzuli zioten liburuaren originala; hala ere, pena puntu bat izan dutela ere aitortu zuten Arantzazuko liburutegiko arduradunek.\nArantzazuko liburutegiak altxor bat galtzen duela esan zuten; hala ere, gizarteak beste altxor bat irabazten du. Arestiren lanaren corpus guztia bateratua izatea garrantzitsua dela azpimarratu zuten, horrela ikerketak errazteko.\nArantzazun, salbu egoteko\nLiburua 1970. urtean argitaratu zen, eta handik urte batzuetara, Enrike Villarrek, Lur argitaletxeko zuzendariak Arantzazura eraman zuen, bertan salbu egongo zelakoan. Hala izan da, eta ia 40 urte hauetan eskuizkribua salbu izatearren eskerrak eman zizkien Meli Estebanek frantziskotarrei atzoko ekitaldi xumean.\nEkitaldia Arantzazuko Gerediaga eraikinean egin zuten, eta bertan, eskuizkribua itzultzeaz gain, 60ko hamarkadan hasi zen Aresti eta Arantzazuren arteko harremana gogora ekarri zuen Pablo Agirrebaltzategik. Bertan ezagutu zuen Bitoriano Gandiaga, eta bi idazleak hainbat pasarte bizi izan zituzten batera. Mikel Aierbe ikertzaileak aurkitu zuen liburua, beste zerbaiten bila zegoen bitartean. Eskuizkribua zuzenketak egin aurretikoa dela uste du.\nEkitaldiaren amaiera aldera, Pello Zabalak Gandiagak Arestiri buruz egindako poema bat errezitatu zuen emozioz gainezka.Ekitaldia amaitzeko, entregaren agiria sinatu zuten Estebanek eta Jose Mari Arregik.


Ibarrekolanda, auzo baten historia - Deustuko Errepublika/Deustualdea\nIbarrekolanda, auzo baten historia\nDeustuko Errepublika/Deustualdea | 2021-06-04 11:57\nSartu gara ekainean baina aurten ez da somatu zalaparta edota festa girorik Ibarrekolandako kale eta plazetan. Ondo dakigunez, pandemiak eragindako egoera gaitza dela medio, aurten ez da ospatu jairik auzoan. Maiatzeko amaieran eta ekain hasieran egiten diren lehiaketa, bazkari, kontzertu eta abarrak auzotarrek ederto pasatzeko aukera ematen dute eta, ezinbestean, aurten beste era batera bilatu beharko da gozamen hori. Halere, jaiak auzo-izaera sendotzeko tresna ere badira eta arlo horretan ekarpen aparta egin duen gizona aipatu nahi dut gaurkoan: Txema Juanes.\nZer egin du bada Txemak? Askok jakingo duzue baina ez guztiok eta garaia da ikusgarritasuna emateko egindako lan txukunari. Izan ere, duela hamasei urte auzoko historia jasotzen duen liburua idatzi zuen. Ibarrekolandatarrak auzoko blogean aurkitu ahal duzue, esteka honetan hain zuzen: http://www.ibarrekolandatarrak.org/\nLiburua gaztelaniaz dago -baten bat prest itzultzeko?-, jarraian dituzuen Hitzaurreko berbak, ordea, euskaraz.\nSar zaitezte, ez zaizue damutuko!\nPacoren oroipenez. Maitasunez Anari.\nEta Peio, Mikel, Garazi, eta Jokini Ibarrekolandako etorkizunaren egileak direlako.\nIbarrekolanda izenak gure artean jarrai dezala nahi dut liburu honekin, ea auzoaren izena Ibarrekolanda dela barneratzen dugun, eta ez Sarriko edo San Ignazio.\nIkerketaren lana mugaezina da, baina nere nahia gustoko liburu bat egitea izan da, besterik ez. Liburutik, paper-sortetik eta elkarrizketetik lortu ditudan datuak, liburu honetan koherentziaz eta zintzotasunez aipatu nahi izan ditut. Hala ere zerbaitetan ados ez bazaudete, barkamena eskatzen dizuet nire asmoa beti egia bilatzea izan baita.\nBeste aldetik, eskerrak eman behar dizkiet bere bitxikeriak, gogoetak etabar kontatu dizkidaten Ibarrekolandako baserrietan bizi izan direnei, baita ideiak, azalpenak, iritziak eman dizkidazuen nire ingurukoei eta, gehien bat Laura, Pedro, Inazio, Javi, Edu eta Ioni\nEste libro es un reconocimiento al barrio de Ibarrekolanda y, en especial, a tod@s sus vecin@s, que son los que lo mantienen como tal, lo van haciendo diferente y le van dando su color y su calor.


Mila esker! - - Goiena.eus\nIosu Elorza 2018-01-13 00:00\nUrteroko legez, sekula beteko ez ditugun nork daki zenbat asmo onez beteta ekin diogu urteari. Gimnasio, dieta, ingeles eta dantza ikastaro, tabakoa uztea edota arduratsuagoak izatea, ez dira faltako urtero errepikatzen den zerrenda amaigabean.\nAsmo onak alde batera utziko ditugu, bizitza honek daraman abiada bizian gehiegi pentsatzeko astirik ere ez baitugu eta. Ez diot hobekuntza handirik eskatu nahi urte berriari; aurrekoa berdintzeko gai bada, konforme. Eskerrak eman nahi dizkizuet nire 2017a urte zoriontsu bilakatu zenuten guztioi, lagun zein ezagunei, arrazoi eta arlo ezberdinak medio nire bizitzako parte bilakatu zaretenoi zein kalean gurutzatzerakoan irribarre bat eskaintzen didazuenoi. 2018an nire alboan beharko zaituztet berriz.\nEskerrak eman ere urte hauetan guztietan zutabe honetan jarraitu nauzuen irakurle guztioi, plazer bat izan da urteotan zeuen barnera iritsi ahal izateko ahalegina egitea. Beste norbaiti aukera hori uzteko unea iritsi da. 2018 zoriontsu bat opa dizuet guztioi, zeuen zoriontasuna neurea ere izango baita. Musu handi bat, bihotzez, eta mila esker.


Zamarrak – Lea Artibaiko Eguzki\nBirziklatzea, denon ardura. Gabonetan ere bai!\nHeldu dira gabonak, eta eurekin batera urteroko irudi penagarriak. Zabor piloa kalean lagata; birziklagarriak diren hondakin asko zaborretara botata.\nOndarroan eta eskualdean gero eta herritar gehiago dabiltza hondakinak banatzen eta birziklatzen, eta euren hondakinak murrizten. Eta hori eskertzekoa eta zoriontzekoa da.\nUdalak be baliabideak gehitzen dabiltza, hondakinak sailkatu eta birziklatzea gero eta errazagoa izateko, eta denon eskura egoteko.\nHalanda be, herritar batzuk jarraitzen dute euren zamarrak nahastuta botatzen kontenedorera. Zergatik? Zergatik ez dituzte hondakinak sailkatzen birziklatzeko? Zergatik ez dira ahalegintzen zabortegietara zabor gutxiago botatzen?\nIngurumena zaindu nahi badugu, denok egin behar dugu ahalegina. Hondakinak sailkatu eta birziklatzea denon eskubidea eta denon betebeharra da. Hondakinan gitxitzea ere bai.\nZaborrez betetako gabonak\nHeldu dira gabonak, eta urtero lez zaborrez betetako kontenedorak ikusten hasi gara.\nJai hauetan gure kontsumoa asko hazten da, hondakin asko sortzen ditugu, jateko asko alperrik galtzen dugu eta hondakin gehienek zabortegietan amaitzen dute, birziklatu barik.\nHau da geure ondorengo belaunaldiei opa dieguna? Zaborrez betetako mundua?\nGabonak ospatzeko hainbeste zabor sortu beharrik ez dago. Horretarako neurri batzuk hartu behar ditugu:\n– Ondo neurtu zenbat jango dugun, erositako jatekoa alperrik ez galtzeko.\n– Behar ditugun eta erabiliko ditugun gauzak bakarrik oparitu.\n– Sortzen digutun hondakinak birziklatu.\nEta gogoratu, lagunekin eta familiakoekin ondo pasatzeko ez da gauza askorik behar. Zentzuz jokatu!\nItsasoa eta kaleak zaborrez beteta Lekeitioko antzar egunean\nAurten ere itsasoa eta kaleak zaborrez bete dira Lekeitioko antzar egunean.\nUretara jausitako zabor horrek itsasoa eta arrainak kutsatzen ditu, eta kutsatutako arrainek geure plateretan amaitzen dute. Itsasoa zikinduta geure osasuna kaltetzen dugu.\nNeurriak hartu behar dira jaietan hondakin gutxiago sortzeko, eta kaleak eta itsasoa zaborrez ez betetzeko. Horretarako edalontzi berrerabilgarriak erabili behar dira, birziklatzeko ontzi gehiago egon behar dira kalean…\nOndo pasatzen dugun bitartean geure ingurua errespetatzea posible da.\nUr zikinak Ondarruko portun. Noiz arte?\nOngo astin be koipin itxurako likido rosa bat agertu de Ondarruko portun, txalopa artin. Eta metro gitxire jenti hondartzan euan bañaten.\nUrti jun eta urti etorri Ondarruko portuko urak zikinddute segi etxen dabe. Hamen dakazuez 2011, 2012 eta 2013ko argazkixak, adibide latxeik. Noiz arte segi ein bir dou holan? Noizko porto garbi bat? Zeindde honen egoerin arduradune? Eta zeinek hartu bitxu neurrixak hau gexa ez pasateko?